Sodom Dan Gomorrah: Kota Umat Nabi Lut (LGBT) Yang Dilaknat TUHAN

Kota Sodom dikisah di dalam Quran tentang bagaimana perilaku masyarakat Sodom pada waktu tersebut yang mengamalkan hubungan seksual sesama lelaki dan hubungan seksual sesama perempuan. Perilaku ini menjadi kebiasaan bagi mereka setiap hari sehinggakan perbuatan seksual di antara lelaki dan perempuan adalah perkara yang memalukan bagi mereka.

Gay, liwat dan homoseksual adalah sebuah istilah untuk sebuah aktiviti seksual yang dilakukan di antara seorang lelaki dan lelaki yang lain.

Salah satu perbuatan utama kaum gay dalam menyalurkan hasrat seksual mereka adalah melalui meliwat, yang secara istilah syari’ ianya didefiniskan:

“Memasukkan kepala zakar ke dalam dubur lelaki yang lainnya”.

Perbuatan sodomi atau liwat tersebut adalah perbuatan yang diharamkan berdasarkan bukti dari kitab suci agama Islam, al-Quran, hadis Rasulullah saw dan Ijma para ulama Islam.

Ancaman kaum LGBT (Lesbian, Gay, Bisex dan Transgender) merupakan sebuah penyakit yang berkembang pada zaman sekarang. Seiring menuju ke arah perkembangan dunia teknologi dan kebangkitan tamadun, kita juga perlu menghadapi pelbagai ideologi yang menginginkan ianya menjadi sebuah hak kebebasan bersuara. Inilah resiko yang perlu kita hadapi.

Inilah kejadian yang pernah berlaku di hadapan mata Nabi Luth a.s. dan Pliny the Younger. Kejadian ini berulang juga di hadapan mata kita. Adakah kita perlu menunggu azab yang sama menimpa pada diri kita semua barulah kita sedar dari kelalaian dunia?

Untuk pautan lebih lanjut mengenai LGBT, pembaca boleh membacanya di SINI (klik)

Tiada kisah yang akan diangkat ataupun difirman Allah swt di dalam Quran adalah palsu. Ia juga bukan mengungkapkan sebuah perjalanan sejarah manusia, bahkan ianya mengandungi peringatan yang jelas untuk mereka yang berakal. Peringatan yang mengajarkan kita, peringatan yang menyedarkan kita, betapa mudahnya manusia lalai dalam urusan dunia sehingga melampaui batas norma kemanusiaan dan alam. Sejarah berkenaan kaum Sodom sangat terkenal bukan hanya dikalangan penganut Muslim, tetapi juga di kalangan penganut agama Kristian dan Yahudi. Di dalam Quran, kisah tersebut banyak disebut di dalam beberapa surah, seperti:

1. Surah al-Ankabuut ayat 28 sehingga 35.

2. Surah as-Syuara’ ayat 160 sehingga 168.

3. Surah al-A’raaf ayat 80 sehingga 82.

4. Surah al-Hijr ayat 59 sehingga 77.

Kisah-kisah yang difirmankan Allah swt telah diperincikan oleh para ulama tafsir serta menjelaskan mengapa dan kenapa perbuatan ini jelas diharamkan dan dicela Tuhan. Penulisan di bawah akan menceritakan perjalanan kisah ringkas kaum Sodom dari kitab suci umat Islam, al-Quran dan beberapa tafsiran oleh para ulama tafsir. Di penghujung artikel ini akan disertakan juga lokasi sebenar kota Sodom adakah ianya berada di garis Laut Mati ataupun di kota Pompeii, Itali.

Pesanan: Penulisan di bawah mengambil kajian daripada sumber Islam, Kristian dan Yahudi.

1861 SM – 1687 SM, tahun yang dikenalpasti jangka waktu kehidupan Nabi Luth a.s mengikut Sheikh Abdurrahman Habnakah di dalam kitabnya, Kitab Al Aqidah Ila Salamiyat.

Tersebutlah kisah, yang telah difirman Allah swt di dalam surah al-A’raf ayat 80 sehingga 84:

وَلُوطًا إِذْ قَالَ لِقَوْمِهِ أَتَأْتُونَ الْفَاحِشَةَ مَا سَبَقَكُمْ بِهَا مِنْ أَحَدٍ مِنَ الْعَالَمِينَ (٨٠) إِنَّكُمْ لَتَأْتُونَ الرِّجَالَ شَهْوَةً مِنْ دُونِ النِّسَاءِ بَلْ أَنْتُمْ قَوْمٌ مُسْرِفُونَ (٨١) وَمَا كَانَ جَوَابَ قَوْمِهِ إِلا أَنْ قَالُوا أَخْرِجُوهُمْ مِنْ قَرْيَتِكُمْ إِنَّهُمْ أُنَاسٌ يَتَطَهَّرُونَ (٨٢) فَأَنْجَيْنَاهُ وَأَهْلَهُ إِلا امْرَأَتَهُ كَانَتْ مِنَ الْغَابِرِينَ (٨٣) وَأَمْطَرْنَا عَلَيْهِمْ مَطَرًا فَانْظُرْ كَيْفَ كَانَ عَاقِبَةُ الْمُجْرِمِينَ (٨٤)

80. “Dan (Kami juga telah mengutus Nabi) Luth (kepada kaumnya). (Ingatlah) tatkala dia berkata kepada mereka: “Mengapa kalian mengerjakan perbuatan yang sangat hina itu, yang belum pernah dilakukan oleh seorangpun (di dunia ini) sebelum kalian?”

81. “Sungguh, kamu telah melempiaskan syahwatmu kepada sesama lelaki bukan kepada perempuan. Kamu benar-benar kaum yang melampaui batas”.

82. “Dan jawaban kaumnya tidak lain hanya berkata, “Usirlah mereka (Lut dan pengikutnya) dari negerimu ini, mereka adalah orang yang menganggap dirinya suci”.

• Seorang putera Haran dari wilayah Ur, Mesopotamia, Nabi Luth a.s (Lot), mengikuti jejak bapa saudaranya, Nabi Ibrahim a.s (Abraham), ke negeri Kanaan. Setiba di sana, Nabi Luth a.s ditugaskan Allah swt untuk berdakwah ke Kota Sodom dan Gamora (Gomorrah) yang sekarang ianya dipastikan terletak di sepanjang timur laut Laut Mati atau dari Palestin sehingga ke Jordan. Manakala ibu kota kaum Sodom terletak di utara Laut Mati.

Dalam ayat peringatan ini, Allah swt menyebutkan bahawa perbuatan hubungan seksual di antara sesama lelaki, yang dilakukan oleh kaum Nabi Luth a.s merupakan sebuah perbuatan fahisyah. Fahisyah adalah suatu perbuatan yang sangat hina.

Hal ini sebagaimana ditafsirkan oleh ahli tafsir, Syeikh Abdul Rahman As-Sa’di r.a, beliau menjelaskan fahisyah yang terdapat dalam ayat 80 ini:

“الخصلة التي بلغت – في العظم والشناعة – إلى أن استغرقت أنواع الفحش”.

“Perbuatan yang sampai pada tingkatan yang tergolong dalam pelbagai macam kehinaan, jika ditinjau dari sisi besar dosa dan kehinaannya”.

(Tafsir As-Sa’di)

Seruan dakwah dan ajakan Nabi Luth a.s ditolak mentah-mentah oleh penduduk kota Sodom. Mereka lebih memilih untuk meneruskan hiburan kesesatan dunia daripada mengingati ancaman azab dari Tuhan.

• Sehinggalah tiba suatu hari, Allah swt mengutuskan tiga malaikat ke kota Sodom untuk bertemu dengan Nabi Luth a.s. Para ulama tafsir Quran berpendapat mereka adalah malaikat Israfil (peniup sangkakala), malaikat Mikail (menurunkan rezeki) dan malaikat Jibrail (malaikat utusan wahyu) yang telah dihantar oleh Allah swt ke negeri Sodom untuk bertemu dengan baginda Nabi Luth a.s sekaligus untuk menyampaikan wahyu dari Allah swt. Tatkala ketiga malaikat ini menyerupai sebagai tiga orang pemuda tampan, mereka pun tiba dan menemui salah seorang anak perempuan Nabi Luth a.s yang sedang mengambil air di sebuah tempat. Kedatangan ketiga orang malaikat itu mengejutkan anak gadis tersebut, lalu salah satu malaikat itu bertanya kepada anak perempuan Nabi Luth a.s yang mereka datang dari sebuah negeri yang jauh dan ingin bertemu dengan ayahnya. Ahli tafsir, as-Suddi, mengatakan, ketika itu adalah waktu tengahari.

(Berbeza dengan tafsiran oleh Qatadah bin Di’amah As Sadusi r.a, beliau menafsirkan yang para malaikat ini mendatangi Nabi Luth a.s yang ketika itu baginda sedang bekerja di ladang tanamannya).

Berita yang diterima oleh anak gadis tersebut disampaikan kepada Nabi Luth a.s. Nabi Luth a.s lalu bertemu dengan ketiga orang pemuda itu dan di dalam hatinya mula timbul perasaan yang sedih. Baginda tahu, keberadaan mereka di sini pasti tidak akan selamat. Salah satu malaikat tersebut menyatakan hasrat mereka untuk menumpang sebentar di rumah baginda. Kebimbangan baginda makin menjadi-jadi. Baginda tidak tahu mahu melakukan apa, kalau ditolak permintaan tamunya pasti ia adalah sebuah sifat yang tidak terpuji, tetapi kalau mahu menerima mereka berteduh sebentar di rumahnya, pasti keselamatan ketiga orang pemuda itu akan terancam dengan sikap penduduk kota Sodom.

• Akhirnya, baginda memutuskan untuk menerima ketiga orang pemuda itu sebagai tetamunya. Nabi Luth a.s menjemput mereka ke dalam rumah dan menutup segala pintu dan tingkap rumahnya. Baginda juga berpesan kepada isteri dan kedua orang anak gadisnya supaya merahsiakan kedatangan para pemuda tersebut di rumahnya.

Terjadilah suatu sesi perbualan diantara baginda dan tiga malaikat tersebut seperti dalam surah al-Hijr ayat 62 sehingga 63:

Nabi Luth a.s berkata kepada ketiga orang pemuda tersebut:

“Dia (Luth) berkata:” Sesungguhnya kamu orang yang tidak kami kenal”.

Maka menjawablah para malaikat tersebut:

“(Para utusan) menjawab: “Sebenarnya kami datang kepadamu membawa azab yang selalu mereka dustakan”.

“Maka pergilah kamu pada akhir malam beserta keluargamu, dan ikutilah mereka dari belakang. Jangan ada diantara kamu yang menoleh ke belakang dan teruskanlah perjalanan ke tempat yang diperintahkan kepadamu”.

Kemudian barulah Nabi Luth a.s mengetahui yang ketiga orang pemuda tersebut adalah malaikat yang diutuskan Allah swt untuk menurunkan azab setelah baginda mendoakan kaumnya ditimpa bala. Hanya Nabi Luth a.s yang mengetahui mereka itu adalah malaikat.

• Kebiasaan yang sudah diketahui oleh Nabi Luth a.s, para musafir atau pengunjung yang datang bertandang ke negeri Sodom pasti tidak akan selamat dengan dua hal, iaitu:

1. Jika pengunjung itu membawa barang dagangang ataupun barangan berharga pasti ianya akan dirampas sebahagian oleh penduduk kota Sodom.

2. Jika beliau adalah seorang pemuda tampan maka barangnya tidak akan dirampas, malahan pemuda tersebut akan dipaksa melakukan hubungan seksual di luar tabii bersama para penduduk yang berjantina lelaki. Bahkan perempuan juga tidak terlepas menjadi mangsa santapan para wanita kota. Jadinya, hubungan seksual di kota ini sepenuhnya songsang.

• Kisah ini diambil daripada penulisan kajian sejarah oleh Rabbi Mendy Kaminker, salah seorang penulis Organisasi Chabad:

“Di dalam kitab Taurat (Perjanjian Lama) mengisahkan bagaimana para pengunjung atau pedagang datang menumpang ke kota Sodom. Mereka terpaksa melewati sebuah jambatan yang dibina di atas sebuah sungai. Setiap satu kepala dikenakan bayaran masuk sebanyak 4 zuzim (mata wang Sodom).

Dan jika seseorang tersebut tidak mahu dikenakan bayaran dan mengambil langkah menyeberangi sungai dengan berenang dan apabila ditangkap oleh pengawal kota, maka beliau akan dikenakan bayaran dua kali ganda dan tambahan 8 zuzim sebagai denda. Di dalam Talmud juga mengisahkan bagaimana penduduk kota Sodom membenci orang miskin dan seboleh-bolehnya mereka tidak akan membiarkan golongan sebegini hidup di dalam kota.

Pernah ada seorang pencuri datang ke kota Sodom untuk mengaut keuntungan baginya, tetapi pencuri ini tidak meneruskan hasratnya untuk mencuri kerana setiap rumah yang dimasukinya, tuan rumah akan menemuinya dalam keadaan yang mesra dan pasti akan memberikannya sejumlah kepingan wang. Setiap rumah yang didatangi pencuri tersebut, pasti dia akan menerima sapaan yang sama.

Apabila hasil kutipan wangnya cukup, maka beliau akan ke sebuah gerai yang menjual makanan. Tetapi para peniaga di situ tidak mahu menjualkan makanan mereka kepada pencuri terbabit walaupun pencuri tersebut mempunyai sejumlah wang yang banyak. Hari pun berlalu dan berganti, dan pencuri itu pun mati kelaparan. Maka, penduduk Sodom datang beramai-ramai ke jenazah pencuri tersebut untuk mengambil wang mereka kembali. Penduduk Sodom melakukan ini hanya untuk menaikkan nama mereka sahaja.”

• Tetapi, pesanan Nabi Luth a.s tidak diendahkan oleh isterinya sendiri. Isteri baginda, Wai’lah pada mulanya adalah seorang isteri solehah yang bersyukur dengan kehidupan sederhana bersama suaminya, Nabi Luth a.s sehinggalah pada suatu hari, keimanan Wa’ilah diganggu gugat oleh iblis dengan harta dunia. Wa’ilah akan diberikan ganjaran wang perak ataupun emas jikalau beliau memberitahukan maklumat tentang tetamu yang datang bertandang ke rumah mereka, apakah pemuda tampan ataupun wanita yang elok paras rupanya. Kegiatan Wa’ilah ini tidak diketahui oleh Nabi Luth a.s.

Apabila malam sudah melabuhkan tirainya di dada langit, maka Wa’ilah dengan serta merta membawa berita gembira kepada penduduk kota berkenaan kedatangan tiga orang pemuda yang tampan di rumahnya. Wa’ilah mendapat ganjaran yang banyak dan para penduduk kota yang ingin melihat dengan kepala mata sendiri apakah berita Wa’ilah boleh dipercayai atau ianya hanya dogengan semata-mata, maka mereka beramai-ramai menuju ke kediaman Nabi Luth a.s yang berada di hujung kota.

• Menurut riwayat Ibnu Katsir di dalam kitabnya, Kisah Para Utusan, pada malam tersebut, datanglah beramai-ramai penduduk kota Sodom yang bernafsu ingin melihat wajah tiga orang pemuda rupawan yang diceritakan oleh Wa’ilah. Para penduduk kota mengepung kediaman Nabi Luth a.s dan berteriak memanggil nama baginda untuk mengeluarkan ketiga orang pemuda itu dari rumahnya. Nabi Luth a.s pun membuka pintu rumahnya dan berkata seperti bukti yang difirman Allah swt di dalam surah al-Hijr ayat 67 sehingga 69:

“Dan datanglah penduduk kota itu (ke rumah Luth) dengan gembira (kerana kedatangan tetamu itu). Dia (Luth) berkata: “Sesungguhnya, mereka adalah tetamuku, maka jangan kamu mempermalukan aku, Dan bertakwalah kepada Allah dan janganlah kamu membuat aku terhina.”

Nabi Luth a.s menghalang hasrat mereka untuk terus melakukan perbuatan yang keji tersebut, lalu baginda menawarkan dua orang anak gadisnya untuk dinikahi secara baik tetapi penduduk kota yang marah dengan ucapan Nabi Luth a.s kerana tidak ingin menyerahkan para tetamunya kepada mereka berkata seperti yang difirmankan Allah swt di dalam surah al-Hijr ayat 70-71:

“(Mereka) berkata: “Bukankah kami telah melarangmu dari (melindungi) manusia?”. Dia (Luth) berkata: “Mereka itulah puteri-puteri (negeri) ku (nikahlah dengan mereka), jika kamu hendak berbuat.”

Tindakan Nabi Luth a.s yang terus menerus mengabaikan permintaan mereka membuatkan meningkatnya amarah dan nafsu penduduk kota. Mereka terus menyerbu masuk ke rumah Nabi Luth a.s untuk mencari dan membawa ketiga orang pemuda itu dari rumah baginda.

Tetapi pandangan penduduk kota Sodom dihijabkan oleh Allah swt. Mereka tidak dapat menemui sosok ketiga orang pemuda tersebut walaupun ketiga malaikat tersebut masih ada di dalam rumah Nabi Luth a.s. Baginda yang kecewa dengan perbuatan kaumnya terus berdoa kepada Allah swt seperti dalam firmanNya surah as-Syuara ayat 169:

(Luth berdoa): “Ya Tuhanku, selamatkanlah aku dan keluarga aku dari (akibat) perbuatan yang mereka kerjakan.”

• Penduduk kota hampa kerana mereka tidak menemui ketiga orang pemuda tersebut, lalu mereka pun beransur pulang ke rumah masing-masing. Setelah itu, malaikat-malaikat yang menyerupai sebagai manusia tersebut berkata kepada Nabi Luth a.s seperti dalam ayat 65 surah al-Hijr:

Setelah malaikat itu menyampaikan wahyu dari Allah swt, maka Nabi Luth a.s beserta isteri dan anak-anaknya mengemaskan barang-barang untuk dibawa keluar dari wilayah Sodom.

Malam itu, penduduk kota masih tenggelam dalam kenikmatan yang mereka dustakan. Kenikmatan duniawi yang akan menghancurkan kemegahan maruah dan tamadun mereka sendiri.

Malam terakhir untuk mereka berfikir apakah azab Tuhan yang mereka persoalkan akan datang sesungguhnya?

Azab TUHAN Yang Menggegarkan Bumi Sodom

Ketentuan waktu azab yang akan diturunkan Allah swt sudah termaktub. Seperti dalam firman Allah swt di dalam surah al-Hijr ayat 66:

“Dan Kami telah tetapkan kepadanya (Luth) keputusan itu, bahawa berakhirnya mereka akan ditumpaskan setelah waktu Subuh”.

Pagi yang disangkakan terbitnya matahari seperti biasa bertukar wajah. Langit menunjukkan tanda-tanda kemurkaanNya. Tiada lagi kesempatan kedua dan terakhir untuk kaum Nabi Luth a.s. Kaum Sodom bakal menjadi salah satu kaum yang dilenyapkan dari muka bumi Tuhan.

Tiada kicauan burung yang keluar mencari rezeki di pagi hari. Sepinya pagi itu, merupakan kesepian yang akan membungkam keriuhan isi kota tersebut buat selama-lamanya.

Maka bergeraklah Nabi Luth a.s beserta keluarganya dengan tergesa-gesa keluar dari bumi Sodom. Baginda meninggalkan bumi kaumnya dengan kesedihan dan kekecewaan yang mendalam. Kemarahan Allah swt mulai membuka pintunya azabnya.

• Kejadian ini difirmankanNya di dalam surah al-A’raf ayat 83 dan 84:

“Kemudian Kami selamatkan dia dan pengikutnya kecuali isterinya. Dia (isterinya) termasuk orang-orang yang tertinggal (dibinasakan)”.

“Dan Kami hujani mereka dengan hujan (batu), maka perhatikanlah bagaimana kesudahan orang yang berbuat dosa itu”.

Ketika dalam perjalanan meninggalkan kota tersebut, isteri baginda, Wa’ilah meragu-ragukan tentang azab Tuhan. Maka dia sengaja melambat-lambatkan perjalanan sehingga dia jauh tertinggal di belakang. Dia tidak tahu, bahawasanya, itulah kali terakhir dia akan melihat pemandangan kota Sodom. Akibat dari perbuatannya sendiri, dia turut termasuk dalam golongan yang ditimpa bala.

Kota Sodom mula dilanggar oleh azabNya.

Hujan-hujan batu dari langit mulai datang menimpa kota Sodom. Para penduduk yang masih nyenyak dalam tidur mereka, terbangun. Suasana hiruk pikuk tangisan dan seksaan kedengaran mendayu bergema satu kota. Tiada kehidupan yang tersisa. Hanya debuan tebal yang memayungi di dada langit Sodom.

Wa’ilah turut terbunuh dalam azab Tuhan yang diragukannya.

Malaikat Jibril diperintahkan oleh Allah swt untuk membalikkan muka bumi Sodom. Membalikkan muka bumi di sini membawa maksud gegaran gempa bumi yang dahsyat.

Kota Sodom dan Gamorrah yang megah dengan peradabannya dihancurkan oleh Tuhan dalam sekelip mata. Disitulah mereka dilahirkan dengan kebanggaan dan disitulah mereka dikebumikan dengan kehinaan.

Dosa yang mereka selama berpuluh-puluh tahun lamanya dilenyapkan oleh Tuhan tanpa menunggu hitungan detik yang sangat lama.

Matahari mula memancarkan cahayanya seperti biasa. Tetapi cahayanya kali ini hanya menyinari pemandangan yang kosong tanpa kehidupan.

Setelah itu, kisah perjalanan Nabi Luth a.s dan dua orang anak perempuannya ditamatkan Allah swt. Tiada maklumat lain ke manakah tujuan ketiga orang beranak tersebut kecuali di dalam Genesis 19 ayat 21-23 menyebutkan yang Prophet Lot melarikan diri bersama dua anak gadisnya ke kota Bela.

• Daripada permulaan kisah sehinggalah ke pengakhirannya, adakah kita masih akan mempersoalkan azabNya sepertimana kaum Sodom yang mempersoalkan Nabi Luth a.s ketika baginda memberikan amaran dan menasihati untuk pulang ke pangkal jalan? Adakah kita perlu menunggu azab yang seterusnya turun, baru kita menadah tangan ke langit memohon keampunan dariNya yang sudah terlambat?

Ya, jika anda tidak percaya dengan azabNya dan terus menerus melakukan perbuatan terkutuk yang melanggar hukum alam ini, maka renungkanlah kembali kisah Nabi Luth a.s dan kaum Sodom di dalam ayat Quran yang telah disertakan saya pada awal penulisan.

Bukankah kejadian ledakan gunung berapi yang menghancurkan suatu kota kuno Pompeii pada zaman dahulu terletak di Itali? Adakah kejadian ini sebenarnya berlaku di Itali dan bukan Laut Mati?

Benarkah Sodom Dan Pompeii Ialah Dua Kota Yang Sama?

Tidak benar.

Sudah diketahui umum, bahawasanya Pompeii yang berada di Itali sekarang merupakan salah satu bekas kota maju yang berada di bawah pemerintahan empayar Kekaisaran Rom. Pusat yang dimiliki oleh penduduk kota Pompeii adalah berdasarkan kandungan tanah di dataran Campania yang berada di sekitar mereka, iaitu tanah dari hasil letupan Gunung Vesuvius yang berada 8 km dari pusat kota.

Kandungan tanah yang mempunyai kandungan mineral yang tinggi memberi peluang kepada penduduk sekitar untuk menanam pelbagai tanaman seperti gandum, buah zaitun, anggur dan barli. Masyarakat Pompeii pada ketika itu terkenal dengan penanaman berunsurkan bijirin. Hasil tanaman ini dijadikan minuman keras. Minuman keras buatan Pompeii yang sangat terbaik menjadi salah satu barang eksport utama ke beberapa belahan wilayah di dalam empayar Rom. Bukti menunjukkan minuman keras buatan Pompeii ditemui di kota pelabuhan berdekatan pusat kota Rom, iaitu kota Ostia.

Kekayaan hasil bumi dan harta yang mereka kecapi tidak membuatkan tamadun Pompeii menjadikan mereka sebagai tamadun yang berakhlak baik. Aktiviti utama yang mereka sering lakukan adalah menjalankan amalan seks bebas samada di antara lelaki dengan lelaki atau perempuan dengan perempuan. Kebebasan seks yang diamalkan oleh mereka menjadi suatu kebanggaan sehinggakan gaya dan postur tubuh badan yang sedang melakukan aktiviti seksual sebegini dicetak di atas kepingan duit syiling mereka.

Kejatuhan peradaban Pompeii buat selama-lamanya apabila Gunung Vesivius memuntahkan isinya pada bulan Ogos tahun 79 SM. Sehari sebelum terjadinya kejadian letusan yang akan menamatkan peradaban tersebut, gunung Vesuvius memuntahkan debuan asap yang tinggi ke langit. Kejadian pada hari pertama menjadikan pemandangan dan suasana kota pada hari tersebut dipenuhi dengan debuan asap yang tebal.

Penulis sejarah lama, Pliny the Younger, mencatatkan kejadian yang berlaku di hadapan matanya tersebut di dalam catatan. Pada hari pertama, gunung Vesuvius memuntahkan asapnya dan gegaran berlaku sehinggakan seisi kota Pompeii merasakannya. Ada sebahagian kota sudah mulai runtuh menyembah bumi.

Penduduk kota yang masih dibutakan dengan dunia, terus-meneruskan menjalankan aktiviti seharian mereka tanpa sebarang kerisauan. Malam tersebut, penduduk kota dibuai mimpi yang indah. Mimpi terakhir yang damai sebelum menghadapi mimpi ngeri pada keesokan harinya.

Pada hari berikutnya, gunung tersebut memuntahkan segala isinya yang ditahan sepanjang 60 tahun lamanya. Pada hari pengakhiran tersebut, seluruh isi kota Pompeii dan kota-kota kecil seperti Stabiae dan Herculaneum yang berada di sekitarnya ditenggelami oleh lava dan debuan dari gunung berkenaan.

Misteri dan lenyapnya kota Pompeii berjalan seiring waktu. Kota yang terkubur itu akhirnya dijumpai oleh para penjelajah yang sedang mencari artifak purba pada tahun 1748. Penggalian yang dilakukan oleh para penjelajah ini menemui mayat-mayat manusia yang mengeras menjadi batu, perkakas seharian sehinggakan mereka menjumpai sebuah jag yang belum disentuh yang dimana di dalam jag tersebut mengandungi kepingan roti dan buah-buahan.

Penemuan yang paling mengujakan adalah mayat-mayat manusia yang mengeras. Kebanyakan postur tubuh badan mereka ditemui dalam keadaan sedang melakukan hubungan seksual dan lain-lain lagi.

Mayat-mayat batu masyarakat Pompeii ini masih boleh dilihat di Muzium Arkeologi Napoli, di selatan Itali sehingga kini.

Untuk mengetahui lebih lanjut mengenai kisah kota Pompeii, pembaca disarankan membacanya di pautan:

Ingin mendapatkan gambaran bagaimana kota Pompeii dihancurkan? Anda bolehlah mencari dan menonton filem Pompeii (2014).

Hujan Batu Yang Menghujani Sodom Dan Gomorrah

Mengikut sumber Taurat (Perjanjian Lama) Kota Sodom dan Gomorrah merupakan dua buah kota daripada lima buah kota metropolis bersekutu. Tiga kota lain adalah kota Admah, Zeboim dan Bela. Kelima buah kota ini saling bersekutu antara satu sama lain untuk meneruskan aktiviti perdagangan diantara mereka dan negara luar. Kota-kota ini lebih dikenali dalam pembelajaran kajian Bible sebagai ‘Cities of the Plain’.

Setiap kota mempunyai pemimpinnya masing-masing iaitu:

1. Kota Sodom: Raja Bera.
2. Kota Gamorrah: Raja Birsha.
3. Kota Admah: Raja Shinab.
4. Kota Zeboim: Raja Shember.
5. Kota Bela: Raja Zoar.

(Genesis 13 ayat 12)

Kelima buah kota ini menjadi sekutu yang paling berkuasa di timur Mesopotamia. Tiada kuasa lain yang mampu menandingi kekayaan dan kemajuan kelima buah kota ini. Tetapi di atas ketamakkan mereka dalam memilih jalan yang salah dan mengabaikan perintah serta amaran Tuhan, maka kota Sodom, Gamorrah, Admah dan Zeboim dihancurkan. Hanya tinggal kota Bela sahaja yang terselamat dalam kejadian tersebut. Kota Bela kekal membangun sehingga ke zaman seterusnya.

Setelah kajian lanjutan penyebab mengapa kota Ebla tidak dihancurkan adalah kerana kota ini terletak jauh di utara Syria dan nama lainnya adalah kota kuno Emar.

Nama-nama kota kuno ini juga ditemui di atas sebuah pahatan tablet yang ditemui di tapak galian di Ebla. Ahli paleografer tersebut, Giovanni Pettinato, membaca tulisan Cuneiform yang terdapat pada tablet itu dan menemui nama kelima-lima buah kota tersebut pernah bersekutu dan kota Sodom merupakan sebuah metropolis utama yang aktif dalam urusan perdagangan dengan kota Ebla yang terletak di Syria.

• Pada tahun 1975, sebuah tablet tanah liat ditemui di Tell Mardikh, Elba yang bertarikh 2400-2350 SM. Di salah satu tablet itu, mempunyai sebuah pahatan geografi yang menyenaraikan 289 nama tempat. William H.Shea dalam pemerhatiannya ke atas tablet berkenaan menyatakan yang Sodom dsn Gamorrah merupakan salah satu kota yang disinggahi oleh pedagang atau pengunjung dari kota Elba. Di dalam ‘Elba Geographic Atlas’, digambarkan gambaran peta jarak perjalanan dari kota Elba ke kod nombor 201 (kota Admah) dan kod nombor 211 (kota Sodom).

Apakah dengan maklumat sebegini menyatakan yang kota Sodom yang dihancurkan oleh Tuhan merangkumi kehancuran keempat buah kota lainnya kerana kota Sodom dikenalpasti sebagai pusat kekuatan mereka?

• Teori dan kisah yang didakwakan terletaknya dua buah kota kuno, Sodom dan Gamorrah, di sekitar Laut Mati akhirnya terpecahkan dengan penemuan bukti yang kukuh.

Dakwaan bahasawanya di sekitar Laut Mati pernah wujudnya kota Sodom akhirnya terungkai pada tahun 1973 apabila pasukan penyelidik arkeologi dalam misi
‘Expedition to the Dead Sea Plain’ yang dianggotai oleh Dr. Walter Rast dan Dr.R. Thomas Schaub yang sedang menggali di kawasan tapak galian ‘Bab edh-Dhra’ dan ‘Numayra’, mereka menemui makam atau kuburan dan penempatan manusia yang dikenalpasti dari awal zaman gangsa (sekitar 3500-2000 SM). Di tapak itu juga mereka menemui beberapa buah tembikar, artifak, beberapa tulang manusia dan yang lainnya. Penemuan ini seterusnya mengesahkan yang kaum di kawasan ini adalah peradaban manusia pertama di dunia yang membina benteng untuk melindungi kota.

• Schaub dan Rast menuliskan di dalam catatan mereka, yang terdapat pada kota ‘Bab edh-Dhra’ atau Sodom dan ‘Numayra’ atau Gamorrah ini:

A. Benteng pertahanan ‘Bab edh-Dhra’ yang mengelilingi kota seluas 10 ekar.

B. Lebar benteng kota ‘Bab edh-Dhra’ diperkirakan mencapai 23 meter berbanding lebar benteng kota ‘Numayra’ yang berkelebaran 4 meter sahaja.

C. Benteng kotanya juga dibina daripada gabungan bahan seperti batu dan tanah liat sama seperti benteng di Numayra.

D. Pintu gerbang masuk ‘Bab edh-Dhra’ didampingi dua buah menara pengawal yang tinggi mencapai 10 meter dan lebar 4 meter. Berbanding di kota Numayra yang mempunyai menara yang paling terbesar adalah berukuran 10 meter tinggi dan 7.4 meter lebar.

E. Di kawasan hujung barat daya kota, dibangunkan kawasan komersial dan perindustrian.

Pada waktu ini, kota Sodom dikenali sebagai kawasan perindustiran minyak zaitun.

Pakar paleo-botani dan arkeologi, Prof. David W. McCreery, dalam kajiannya menyatakan kandungan tanah di kawasan sekitar Bab edh-Dhra dan Numayra terlalu subur sehinggakan mereka mampu menanam barli, gandum, anggur, ara, flax, buah zaitun dan kurma. Sebahagian tanaman mereka ini disuburkan melalui teknologi pengairan. Pengairan ini merupakan kunci utama kaum tersebut dalam berkembang dalam industri agrikultur.

F. Populasi penduduk di dalam kota pada masa itu dianggarkan seramai 600-1,200 orang.

G. Rumah penduduk kota pada zaman itu berbentuk segi empat tepat mengikut rekaan ‘broad style’ iaitu 5 meter panjang dan berkeluasan 3 meter.

Tapak ‘Bab edh-Dhra’ dan ‘Numayra’ dikenalpasti mempunyai hubungan kait yang sangat rapat dengan kota Sodom di antara tahun 3300-900 SM. Tambahan pula tapak penempatan ‘Bab edh-Dhra’ merupakan antara yang paling luas daripada ‘Numayra’.

• Selain menemui tapak ‘Bab edh-Dhra’ dan ‘Numayra’, mereka juga menemui tiga buah tapak yang lain iaitu:

A. Safi: Ditemui pada tahun 1973.

B. Feifa dan Khanazir: Ditemui sekitar 16 Disember 1989 sehingga 13 Januari 1990.

Ketiga buah lokasi ini diyakini sebagai tiga buah kota lainnya iaitu, Admah, Zeboim dan Bela. Tetapi hasil penemuan di kawasan itu seperti kuburan dan benteng tidak sama catatan tarikhnya dengan yang terdapat di tapak Bab edh-Dhra dan Numayra.

Dengan penemuan bekas penempatan manusia yang terkubur di sekitar Laut Mati ini telah menguatkan lagi dakwaan dan kisah realiti yang terdapat di dalam Quran.

(Projek ‘Expedition to the Dead Sea Plain’ ini telah mendapat kerjasama daripada Smithsonian Institution, Carnegie Institute, Yale University, DePaul University dan University of Notre Dame. Mereka juga mendapat bantuan dari pihak swasta seperti National Endowment for the Humanities, National Geographic, Smithsonian Institution, American Schools for Oriental Research, the Wenner Gren Anthropological Foundation, Harvard University’s Semitic Museum, Valparaiso University, Indiana University of Pennsylvania, Pittsburgh Theological Seminary, the British Museum dan Shelby White-Leon Levy Program for Archaeological Publications ).

• Pada abad ke-19 M, seorang ahli arkeologi, Sir Austen Henry Layard, menemui sebuah artifak purba dari zaman peradaban bangsa Sumeria di sebuah tapak penggalian yang dikenalpasti sebagai runtuhan perpustakaan diraja empayar Parsi Assyria di tapak kota purba Nineveh, Iran. Artifak tersebut merupakan sebuah tablet tanah liat yang menunjukkan pahatan kumpulan maklumat tahun 700 SM dalam bentuk tulisan Cuneiform tentang ahli astrologi Sumeria mengkaji langit pada waktu tersebut. Penemuan ini menggemparkan dunia dan maklumat yang tertera di atas batu liat ini dikaji oleh beberapa orang ilmuwan selama 150 tahun untuk mengetahui secara jelas apa yang ingin disampaikan oleh bangsa Sumeria tersebut. Sepanjang waktu itu juga, sebanyak lima kali percubaan untuk menterjemahkan tablet berkenaan berakhir dengan kegagalan.

• Teka-teki pada pahatan tablet tanah liat yang lebih dikenali sebagai tablet Planisphere ini akhirnya dipecahkan oleh dua orang ilmuwan iaitu Dr.Alan Bond dan Mark Hempsall. Ahli astronomi Sumeria pada waktu tersebut merekodkan sebahagian pemerhatian langit mereka di tablet berkenaan seperti kedudukan planet, awan dan juga perjalanan ‘mangkuk batu’ di langit. Mangkuk batu yang dimaksudkan bangsa Sumeria ditafsirkan oleh para ilmuwan sebagai asteroid.

(Terjemahan tablet oleh Dr. Alan Bond dan Mark Hempsall Planisphere ini dapat dilihat di dalam buku bertajuk A Sumerian Observation of the Köfels’ Impact Event. Tablet ini sekarang adalah salah satu koleksi objek yang dipamerkan di Muzium British dengan menggunakan kod number K8538)

Salah satu pemerhatian ahli astronomi bangsa Sumeria berkenaan sebuah mangkuk batu atau asteroid datang melanggar bumi pada tanggal 29 Jun 3123 SM sebelum matahari terbit yang menyamai period waktu kota Sodom dan Gamorrah yang peradabannya dihancurkan oleh batu-batu dari langit.

Para ilmuwan menggunakan teknologi imej komputer untuk menyusun atur kembali bacaan langit seperti yang direkodkan di dalam tablet berkenaan. Dua orang saintis, Alan Bond dan Mark Hempsall menghabiskan masa kajian mereka ke atas teka-teka tablet berkenaan selama 8 tahun lamanya sebelum mereka menemui jawapan.

Menggunakan imej bacaan komputer, mereka merekodkan asteroid jenis Aten pada masa tersebut beredar mengelilingi matahari yang orbitnya menghampiri dengan Bumi. Pada pagi tersebut, asteroid berkenaan turun dalam sudut yang rendah iaitu sebanyak 6 degree, sehingga ianya ditarik oleh graviti bumi dan seterusnya jatuh menghentam gunung Gamskogel sebelum serpihan hentaman ini melambung menghentam kota Langelfeld dan kota Kofel yang berjarak sekitar 11 km dari kawasan hentaman. Garis hentaman asteroid ini diperkirakan selebar 500 meter dan panjangnya 5 kilometer dengan berkepanasan sebanyak 400 centigrade bersamaan 752 fahrenheit. Impak hentamannya diperkirakan diperlukan sebanyak 1,000 ton bahan letupan TNT.

Tetapi dakwaan bahawasanya kota Sodom dihentam oleh asteroid terbabit diragui oleh sebahagian ilmuwan kerana tarikh hentaman tersebut jauh melangkaui peradaban bangsa Sumeria dan pada waktu itu, bangsa Sumeria belum berkembang lagi dalam ilmu pengetahuan langit. Dan juga kajian ini bertentangan dengan ayat daripada Perjanjian Lama yang menyebutkan:

“Dan Tuhan menghujani Sodom dan Gamorrah dengan batu sulfur (brimstone) dan api dari langit. Dan Dia memusnahkan kesemua kota-kota tersebut dan lembah-lembah serta kesemua kehidupan di dalam kota-kota tersebut…”

(Genesis 19 ayat 24-28).

Apakah yang dimaksudkan batu-batu sulfur dari langit ini merupakan muntahan batu dari sebuah gunung berapi atau serpihan batu asteroid?

Bukti Kukuh Kehancuran Sodom Di Laut Mati

• Bukti secara geografi:

Pada tahun 1929, seorang ahli geologi, Dr. Frederick G. Clapp datang melawat kawasan di sekitar Laut Mati untuk melihat apakah adanya tanda-tanda berlakunya ledakan gunung berapi di kawasan ini. Pada tahun berikutnya, 1934, beliau datang buat kali kedua. Setelah mengkaji muka bumi dan isi di bawah Laut Mati, beliau mengeluarkan kenyataan bahawasanya tiada sebarang aktiviti gunung berapi di sini.

Bahkan, tiada bukti yang menunjukkan adanya sebarang bekas limpahan lava, gas ataupun debuan gunung berapi. Clapp juga mengatakan bahasawanya di sebelah selatan Laut Mati, permukaan tanah dan isinya tidak stabil dan ini menyebabkan kawasan terbabit sering dilanda gegaran gempa bumi yang kecil. Kandungan gas asli dan sulfur ditemui. Diiringi dengan penemuan kandungan petroleum dan bitumen. Setelah penelitian yang dilakukannya di kawasan ini, Clapp menyimpulkan kandungan-kandungan terbabit dipaksa keluar dari bumi dan menyebabkan pelanggaran tekanan sehingga terhasilnya gegaran.

Batu-batu sulfur ini masih boleh ditemui di atas tanah disekitar Laut Mati sehingga sekarang.

• Bukti hasil gegaran gempa bumi pada benteng:

Seorang lagi ahli geologi dari Universiti Pittsburgh, Jack Donahue, menjelaskan tentang gegaran yang menyebabkan benteng dan menara kota tersebut runtuh.

Kesan runtuhan yang berselerakan ini menunjukkan kawasan ini jelas dihentam oleh sesuatu yang besar dari langit.

• Bukti di Bab edh-Dhra:

Hasil penyelidikan Rast dan Schaub ke atas kediaman masyarakat Sodom, mereka menyatakan bagaimana rumah-rumah ini dihancurkan. Pada mulanya, atap rumah mereka terbakar sehingga menyebabkan atap yang terbakar terbabit membakar seluruh isi rumah lalu disusuli dengan gegaran gempa yang kuat. Penyelidikan mereka ke atas rumah-rumah dengan kod nombor A8, A22, A41, A51 dan A55 menemui kesan kebakaran dari dalam dan kehancuran akibat gempa bumi.

Di dalam bekas runtuhan rumah A22 (rumah yang paling besar), para penyelidik menemui tembikar-tembikar dan juga serpihan tulang manusia yang mati dalam keadaan yang mengerikan.

Kesimpulannya, setelah pelbagai hasil kajian oleh para arkeologi, ahli geografi dan ilmuwan lainnya melalui beberapa susunan maklumat yang terperinci maka dipastikan secara langsung yang sebenarnya kota Sodom dan Gamorrah terletak di Laut Mati atau Tasik Luth dan bukannya di Pompeii, Itali.

Penemuan ini, memecahkan teka teki 4,000 tahun yang dahulu. Penemuan dan kisah ini jangan dihapuskan dan jangan sesekali jadikannya sebagai ‘Terkuburnya Sebuah Kisah Pengajaran Manusia’.

Kejadian yang menimpa ke atas kota Pompeii berlaku sepertimana kejadian yang terjadi ke atas kaum Sodom dan Gamorrah. Walaupun peristiwa di Pompeii berlaku dalam jarak waktu yang jauh dengan peradaban Sodom, tetapi azab yang menimpa ke atas mereka menyamai sepertimana yang berlaku ke atas kaum Sodom.

Walaupun kedua peradaban ini mempunyai darjat ketamadunan yang tinggi, tetapi mereka kalah dan menjadi sejarah. Kisah sejarah hitam dan memalukan.

Adakah peradaban kita perlu mengulangi lagi kesilapan yang berlaku pada umat terdahulu?

Sebenarnya, golongan LGBT ini merupakan sebuah penyakit yang boleh dirawat. Mulakan langkah anda pada hari ini untuk mengubah akhlak ummah kita.

Bimbinglah mereka kembali ke jalan yang benar.

Sebelum saya menutup penulisan kali ini, saya menyelitkan sebuah pesanan ‘lembut’ dari Allah swt untuk umat Rasulullah saw membaca lalu merenungkannya di dalam surah al-An’am ayat 6:

“Apakah mereka tidak memperhatikan berapa banyak generasi yang telah Kami binasakan sebelum mereka, padahal (generasi itu) telah Kami teguhkan kedudukan mereka di muka bumi, iaitu keteguhan yang belum pernah Kami berikan kepadamu, dan Kami curahkan hujan yang lebat atas mereka dan Kami jadikan sungai-sungai mengalir di bawah mereka, kemudian Kami binasakan mereka karena dosa mereka sendiri, dan Kami ciptakan sesudah mereka generasi yang lain”.

Wallahu’alam.

Sumber rujukan:

1. Schaub, R.T., and Rast, W.E:

1984, Preliminary Report of the 1981 Expedition to the Dead Sea Plain, Jordan. Bulletin of the American Schools of Oriental Research 254: 35–60.

1989, Bab edh-Dhra: Excavations in the Cemetery, Directed by Paul W. Lapp (1965–1967). Reports of the Expedition to the Dead Sea Plains, Jordan, 1. Winona Lake IN: Eisenbrauns.

2. Neev, D., and Emery, K.O:

1995, The Destruction of Sodom, Gomorrah, and Jericho:
Geological, Climatological, and Archaeological Background. New York: Oxford University Press.

3. Kitab Tafsir as-Saadi oleh Abdurrahman bin Nashir As-Sa’di.

4. The cities of Sodom and Gomorrah oleh Harun Yahya.

5. Harris, G.M, and Beardow, A.P:

1995, The Destruction of Sodom and Gomorrah: A Geotechnical Perspective. Quarterly Journal of Engineering Geology.

6. Stories of the Prophet oleh Ibnu Katsir.

7. History Channel: Pompeii.


Peperangan Manusia Vs Burung Emu

Pernahkah anda terfikir bagaimana manusia boleh kalah ‘’berperang’’ dengan haiwan vertebrat seperti burung Emu? Bunyi agak kelakar, tetapi inilah yang berlaku di Australia Barat.

Burung Emu (Dromaius novaehollandiae) ialah burung asli Australia yang terbesar. Banyak burung Emu terdapat di pantai timur Australia dan selatan (pulau Tasmania), tetapi kini jarang didapati di kawasan tersebut kerana terjejas oleh kegiatan-kegiatan manusia.

Ianya bermula pada tahun 1929 apabila petani digalakkan untuk meningkatkan tanaman gandum dengan kerajaan menjanjikan bantuan dalam bentuk subsidi. Cadangan subsidi tersebut gagal kerana harga gandum terus jatuh.

Kesukaran yang dihadapi petani lebih parah pada tahun 1932 apabila petani di daerah Campion, Australia barat diserang kira-kira 20,000 ekor burung Emu dan merosakkan tanaman mereka, Majoriti dari petani tersebut adalah veteran tentera Perang Dunia Pertama.

Kemunculan 20,000 ekor burung Emu tersebut oleh kerana Emu kerap berhijrah selepas musim pembiakan, menuju ke pantai dari kawasan pedalaman.

Percubaan pertama

Penglibatan tentera pada Oktober 1932, ‘perang’ tersebut telah dijalankan dibawah arahan G.P.W Meredith dari Seventh Heavy Battery unit Artileri Diraja Australia.

Penampakan 50 ekor Emu dikawasan Campion pada 2 November, Percubaan penduduk tempatan (petani) menyerang Emu secara hendap gagal, apabila burung Emu berpecah kepada kumpulan kecil yang menyebabkan sasaran mereka tersasar.

Walau bagaimanapun, selepas serangan kedua, Senjata ‘machine gun’ mereka berjaya membunuh beberapa ekor burung Emu.

Pada 4 November, Meredith telah memulakan serangan hendap berhampiran empangan dimana mereka mengesan 1,000 ekor Emu sedang menuju ke arah kedudukan mereka.

8 November, Selepas 6 hari penglibatan pertama, sebanyakan 2,500 butir peluru telah dilepaskan. Bilangan burung yang berjaya dibunuh hanya 50 ekor sahaja.

Wakil-wakil dari Australian House of Representatives berbincang mengenai operasi berikut kerana mendapat liputan negatif dari media tempatan oleh kerana mereka hanya berjaya membunuh beberapa puluh ekor Emu sahaja. Jadi kerajaan Australia menarik balik anggota tentera pada 8 November.

Percubaan Kedua

Selepas pengunduran tentera, Burung Emu kembali menyerang tanaman mereka, sekali lagi para petani meminta bantuan.

Cuaca panas kemarau membawa ribuan haiwan tersebut ke ladang.

Atas permintaan para petani, Menteri pertahanan Australia telah meluluskan semula bantuan.

Pada 13 November 1932, menampakkan hasil selepas satu minggu, 100 ekor Emu berjaya dibunuh.

Meredith dipanggil semula pada 10 disember, dalam laporannya beliau mendakwa kira-kira 986 ekor emu dibunuh dan ribuan burung Emu cedera.

Selepas Kejadian

Menjelang Disember 1932, berita mengenai‘’peperangan emu’’ telah tersebar sehingga United Kingdom. Beberapa penyokong pemuliharaan membantah ‘’penghapusan burung Emu’’ yang jarang berlaku secara besar-besaran.

Serangan ini tidak terhenti begitu sahaja, petani di rantau ini sekali lagi meminta bantuan tentera pada tahun 1934, 1943 dan 1948.

Kerajaan Australia terpaksa berhenti memberi bantuan ekoran berita mengenai ‘peperangan’ Emu di Australia yang telah tersebar dan menjadi bahan ketawa penduduk dunia oleh kerana kegagalan Meredith menangani masalah ini.

Rujukan:

1.     How we lost the “Emu War”. http://www.emugigs.com/emuwar/


Pertempuran Az-Zallaqah: Tewasnya Tentera Salib Di Bumi Sepanyol

Perpecahan di kalangan pemimpin-pemimpin Islam di Sepanyol telah memberi kesempatan kepada orang-orang Kristian di sebelah utara untuk mengukuhkan lagi kedudukan mereka. Sebelum ini mereka terpaksa membayar ufti atau jizyah kepada kerajaan-kerajaan Islam. Akan tetapi selepas itu kerajaan-kerajaan kecil atau Muluk al-Tawaif terpaksa pula membayar ufti kepada kerajaan Kristian. Pemimpin kerajaan Kristian yang paling handal ketika itu ialah Alfonso VI yang memerintah Leon dan Castile. Beliau telah berjaya memungut ufti daripada pemimpin-pemimpin kerajaan kecil Islam termasuk pemimpin dari Seville. Pada tahun 1085, Toledo yang diperintah oleh Bani ‘Abbad pimpinan Sultan Muhammad II al-Mu’tamid telah jatuh ke tangan Alfonso VI.

Kejatuhan Toledo telah memyebabkan Khalifah al-Mu’tamid di Seville meminta bantuan daripada kerajaan al-Murabitin di Afrika Utara bagi memerangi Alfonso VI. Di sini menampakkan bahawa al-Mu’tamid lebih rela menyerahkan nasibnya kepada saudara seagama walaupun datangnya dari luar Sepanyol daripada menyerah kalah kepada musuh Islam iaitu puak Kristian. Pendirian beliau ini jelas daripada kata-kata: “Aku lebih rela menjadi pemandu unta di padang pasir daripada menjadi penternak khinzir di Castile.”

Tindakan Khalifah al-Mu’tamid membawa masuk tentera al-Murabitin ke Sepanyol adalah titik permulaan kepada penubuhan kerajaan al-Murabitin di Sepanyol. Pemimpin al-Murabitin yang memerintah Afrika Utara pada ketika itu ialah Sultan Yusuf bin Tasyfin. Beliau adalah berketurunan Barbar, sebagai pengasas kerajaan al-Murabitin di Afrika Utara. Pada tahun 1062, beliau telah berjaya mendirikan kerajaannya yang berpusat di Marrakesh, Afrika Utara.

Pada tahun 1086, beliau telah menerima jemputan daripada al-Mu’tamid, pemerintah kerajaan Bani ‘Abbad (1086-1091) di Seville untuk datang ke Sepanyol bagi menentang Alfonso VI. Tanpa berlengah-lengah Yusuf terus datang dengan tenteranya seramai 3,000 orang.

Sewaktu Raja-Raja Sepanyol bekerja keras untuk menguasai bandar-bandar dan perkampungan Islam, di mana dalam hal ini mereka telah bersatu dan bekerjasama, Alfonso VI melancarkan tekanan ke atas Zaragoza. Raja Aragon mengepung Tortosa, dan Raja Barcelona sedang bersiap-siap untuk memerangi Valencia. Pada waktu yang sangat genting inilah Yusuf bin Tasyfin menyeberangi laut menuju Sepanyol. Beliau disambut secara kebesaran oleh al-Mu’tamid bin ‘Ibad di al-Jazirah al-Khadra.

Umat Islam dan Muluk al-Tawaif berduyun-duyun datang mengunjungi kem al-Murabitin, sehingga terhimpun satu pasukan tentera yang besar dekat kem tersebut, yang terdiri dari rakyat Sepanyol. Ini ialah selain pasukan tentera yang sengaja di bawa oleh Yusuf dari Maghribi. Berita ini telah sampai dengan segera kepada Raja-Raja Kristian.

Akhirnya mereka meninggalkan kegiatan-kegiatan (aksi) yang sedang mereka lakukan, dan mereka semuanya berhimpun di bawah bendera Alfonso VI yang sedang berangkat ke selatan dengan tujuan menemui pasukan al-Murabitin.

Kedua pasukan ini telah bertemu di Badajoz (di barat Zallaka), Sepanyol pada 23 Oktober 1086 bersamaan bulan Rejab 479H. Pertempuran yang merupakan hari dan saat penentuan ini telah diadakan pada hari Jumaat.

Alfonso telah menggunakan muslihat yang tidak disangka-sangka oleh kaum muslimin, yang mana beliau telah mengirim perutusan untuk mengemukakan usulan kepada panglima perang kaum muslimin ini supaya pertempuran tersebut dilangsungkan pada hari Jumaat, Sabtu atau Ahad. Akan tetapi al-Mu’tamid cukup mengerti muslihat panglima kristian itu. Al-Mu’tamid mengingatkan pasukan al-Murabitin mengenai muslihat tersebut. Ternyata firasat Ibnu ‘Ibad memang benar. Alfonso membuat ketetapan supaya serangan dilancarkan waktu solat Jumaat. Akan tetapi umat Islam telah membuat langkah-langkah penjagaan untuk menghadapi serangan Kristian, sesuai dengan taklimat dan pengarahan Ibnu ‘Ibad.

Yusuf bin Tasyfin membahagikan pasukannya kepada tiga bahagian utama. Pasukan pertama diketuai oleh al-Mu’tamid dengan 15,000 mujahid. Pasukan kedua yang mengandungi 11,000 tentera diperintah oleh Yusuf sendiri dan pasukan ketiga dianggotai oleh 4,000 tentera khas dari Afrika lengkap dengan lembing panjang. Pasukan al-Mu’tamid merupakan ketumbukan pertama yang bertempur dengan tentera Kristian sehingga ke petang. Kemudian, giliran pasukan Yusuf pula mengempur kedudukan musuh dan mengepung Alfonso serta tentera-tentera Kristian. Ketika tentera Kristian mula panik dan luntur segala semangat yang ada kerana teruk diserang dari segenap penjuru, Yusuf mengarahkan pasukan ketiga pula untuk masuk ke tengah-tengah medan pertempuran bagi menghancurkan terus pasukan musuh.

Dari sejumlah 60,000 tentera musuh, hanya tinggal 500 sahaja yang hidup. Dan daripada jumlah tersebut, hanya 100 orang yang berjaya pulang ke Castile dengan selamat. Di antara pembesar Castile yang terbunuh termasuklah Rodrigo Muñoz dan Vela Oveguez manakala Alfonso berjaya melarikan diri tetapi kehilangan sebelah kaki. Di pihak muslimin pula, antara tokoh yang syahid ialah Imam Besar Cordova, Abu al-Abbas Ahmad bin Rumayla.

Berita kemenangan ini telah sampai ke Maghribi dan seluruh bandar di Sepanyol, yang menyebabkan umat Islam merasa kesegaran dan kegembiraan. Akan tetapi Yusuf bin Tasyfin tidak dapat melanjutkan pertempuran dalam menghadapi bangsa Sepanyol dan untuk menumpaskan mereka setelah mereka mengalami kekalahan yang besar ini. Ini kerana Ibnu Tasyfin menerima berita kewafatan anaknya yang merupakan naib beliau sendiri di Marrakesh (pusat kerajaan al-Murabitin). Ibnu Tasyfin bergegas pulang ke Maghribi. Sebagai naib beliau di Sepanyol adalah panglima tenteranya, Siar bin Abu Bakar.


Bila Kerusi Sebagai “Jurucakap” Menteri

Lebih seminggu dua ini, w4b4k Covid-19 dilihat semakin mengg4n4s. Di Malaysia sahaja, pada minggu lepas mencatatkan jumlah 3 angka tiga hari berturut-turut. Walaubagaimanapun, angka yang terdapat di Malaysia dilihat kecil berbanding negara jiran, Indonesia.

Di Indonesia, saban hari negara tersebut mencatatkan pes4k1t positif 4 angka. Sudah tentu, masalah ini terletak di bahu Menteri Kesihatannya, Terawan Agus Putranto. Ada satu wawancara yang diaturkan oleh sebuah produksi, Mata Najwa untuk menemuramah beliau.

Berkali-kali surat jemputan sudah dihantar, namun pihak kementerian tidak mengendahkan jemputan itu. Lantas, pihak produksi mendapat idea baru. Mereka bertindak untuk “menemuramah” sebuah kerusi kosong.

Rancangan Mata Najwa edisi ‘Menanti Terawan‘ itu tetap diteruskan, malah dilaporkan meraih lebih tiga juta tontonan.

Pada sesi pembukaan temu bual itu, Najwa dengan nada sinis mengatakan betapa menteri kesihatan Indonesia itu seorang menteri yang rendah diri dan tidak menonjol di khalayak umum dalam menangani pandemik Covid-19.

“Mengapa menghilang pak, anda enggan sekali muncul di depan umum memberikan penjelasan selama pandemik. Rasanya menteri kesihatan yang paling low profile di seluruh dunia selama wabak ini hanya menteri kesihatan dari Indonesia”.

“Atau kehadiran menteri kesihatan di depan umum anda rasa tidak terlalu penting”?” tanya Najwa ketika mewawancara kerusi tanpa tetamu itu.

Najwa turut menyatakan bahawa Presiden Indonesia, Joko Widodo, berkali-kali menegur Menteri Kesihatan itu tentang prestasinya.

Najwa kemudian menambah dan mencabar Menteri Kesihatan itu untuk melepaskan jawatan disebabkan kegagalannya menguruskan masalah ini.

Katanya “Pak Terawan, ada banyak menteri kesihatan yang meletak jawatan kerana penangan Covid-19, misalnya menteri kesihatan New Zealand, Poland, Brazil, Pakistan, dan Israel”.

“Pertanyaan saya pak, apakah cara kita menangani lebih baik daripada negara-negara yang menteri kesihatanya berundur itu?

“Bukan hanya desakan melalui presiden, tetapi umum meminta kebesaran hati anda untuk berundur. Siap mundur pak?”

“Atau bagaimana boleh menyakinkan rakyat anda masih layak menduduki posisi yang berat itu?” Soalnya sambil menegaskan bersedia untuk berdepan dengan menteri itu bila-bila masa sahaja.”

Sesiapa yang hendak menonton program ini di atas talian, boleh rujuk pautan di bawah.

RUJUKAN:


Mengapa Uthmaniyyah Perlu Merampas Kuasa Mamluk?

Penulis akan dahulukan artikel ini dengan menegaskan bahawa ini adalah artikel yang ditulis berdasarkan pendapat peribadi, tetapi penulis mengambil kira kepentingan dalam membincangkan perkara yang begitu besar sebegini.

Jika sebelum ini kebanyakan artikel-artikel The Patriots cenderung tidak memihak pendapat pembaca apabila melibatkan topik tentang Empayar Uthmaniyyah, berikutan pendedahan tentang beberapa sisi gelap Turki yang jarang diketahui umum, kali ini penulis tampil mempertahankan tindakan Uthmaniyyah mengambil alih kuasa dari Kesultanan Mamluk di Mesir.

Setelah dikatakan bahawa ia didasarkan daripada peristiwa dan kejadian yang sahih, tetapi apa yang kita ramalkan dari kemungkinan melalui data asli, ia tetap bergantung pada sudut pandangan kita – sependapat atau tidak, kita semua pasti mempunyai pandangan yang berat sebelah.

Mungkin penulis akan meneliti topik ini dari sudut pandang yang agak Ottoman-sentrik, namun itu tidak bermaksud untuk menafikan sumbangan Kesultanan Mamluk dalam sebahagian besar sejarah mereka, terutamanya dalam P*rang Ayn Jalut yang berjaya menyekat kemaraan Mongol.

Oleh itu, kita akan mulakan dengan pengenalan latar belakang yang ringkas untuk memahami karakteristik dan mentaliti Uthmaniyyah, yang secara keseluruhannya kekal konsisten dalam sebahagian besar pemerintahan mereka.

AWAL KEBANGKITAN UTHMANIYYAH

Ertugrul Gazi bersama anggota sukunya yang terdiri dari 400 orang dari suku Kayi diberikan dua bidang tanah oleh Sultan Alâeddin Kayqubad, Sultan Seljuk ketika itu, sebagai membalas jasa atas bantuan ketent*raan pemuda Kayi yang gagah berani.

Söğüt adalah penempatan musim sejuk mereka dan dataran tinggi Domaniç yang berhampiran digunakan ketika musim panas. Suku Kayi sudah berada ribuan batu jauhnya dari tanah air nenek moyang mereka di Khorasan dan kini ditempatkan sebagai salah satu pentadbiran beylik Anatolia di sudut yang paling barat.

Keupayaan ketent*raan pengikut-pengikut Ertugrul yang strategik dan serba boleh menunjukkan kepada Seljuk bahawa suku Kayi adalah pihak yang paling sesuai untuk dijadikan barisan pertahanan hadapan tepat di muka pintu sempadan Byzantine dan negara-negara Eropah yang lain.Kawasan persempadanan yang adakalanya berbalas s*rangan dan pencerobohan ini adalah wilayah yang unik dan menarik antara dua empayar kerana ia memiliki desa-desa orang Muslim dan Kristian yang saling berdampingan atau petani Yunani dan Turki dengan tanah yang diusahakan masing-masing saling bersebelahan.

Semasa waktu aman damai yang lebih banyak dinikmati berbanding waktu p*rang, budaya, masakan dan juga bahasa akan bercampur. Orang-orang Kayi adalah orang Turkik berdasarkan budaya-bahasa mereka dan Muslim berdasarkan kepercayaan rohaniah mereka. Walaupun mereka tidak berminat untuk terlibat dalam sebarang konflik, mereka masih ada hak untuk mempertahankan diri sendiri dan cara hidup mereka.

Konflik pertama yang dilakukan oleh Ertugrul Gazi ketika merdeka dari Seljuk adalah mengamankan daerah Bilecik, yang sering dis*rbu oleh peny*mun dan penjar*h. Penduduk Bilecik yang bukan Islam seringkali meminta bantuan dari suku Kayi untuk mendapatkan perlindungan.

Selama bertahun-tahun Ertugrul Gazi menguatkan pengaruhnya di Söğüt, majoriti waktunya dihabiskan dalam keadaan damai dan menjalinkan hubungan yang baik dengan para tekfur yang berdekatan (gabenor tempatan Byzantine).

Walaupun mereka telah menunjukkan keunggulan ketent*raan mereka terhadap pemerintah bukan Islam, mereka tidak mensasarkan kekuatan mereka untuk kepentingan yang sia-sia. Oleh itu, resolusi damai sentiasa menjadi kaedah yang lebih baik daripada berk*nflik pada waktu yang salah.

Oleh itu, Empayar Uthmaniyyah tidak semestinya sebuah empayar yang ekspansionis atau satu-satunya matlamat mereka adalah untuk menj*jah wilayah sebanyak mana yang boleh, di mana ia merupakan keputusan yang bijak pernah dilakukan Ertugrul dan penerusnya, Osman Gazi.

Bahkan Genghis Khan dan Napoleon sendiri menyedari bahawa semakin cepat sebuah empayar meluaskan kuasa dan sempadannya, ia juga akan jatuh secepat ia diperoleh.

PANDANGAN NEGARA JIRAN TENTANG UTHMANIYYAH

Uthmaniyyah mengutamakan keselamatan sempadan mereka dan menyediakan keselamatan bagi para penduduk yang tinggal dibawah kedaulatan mereka tanpa mengira perbezaan etnik dan agama mereka.

Sekiranya mengamankan sempadan sendiri juga turut sama melindungi negara jiran, maka ia hasil daripada perjanjian-perjanjian damai, sementara jika dengan beylik-beylik lain, ia biasa dilakukan melalui ikatan perkahwinan.

Uthmaniyyah menawarkan laluan perdagangan yang sangat ekonomik dan wilayah-wilayah kejiranannya agak cenderung menyukai pendekatan Uthmaniyyah, mereka yang mengambil kesempatan terhadap rakan dagang yang lebih lemah dengan menetapkan nilai cukai yang lebih tinggi akan tunduk mengalah pada tekanan Uthmaniyyah.

Sultan Murad I yang telah mewarisi pemerintahan kerajaan kecil dari bapanya, Orhan Gazi, telah meluaskan tanah Uthmaniyyah lima kali ganda dalam waktu kurang dari 30 tahun pemerintahan, dia telah mengamankan tanah induk untuk memasukkan semenanjung Balkan dan memastikan keamanan dan keselamatan bagi rakyat di bawah perlindungannya.

Dia dengan mudah berjaya mengamankan seluruh Anatolia, namun dia tidak menganggap negara-negara Muslim yang lain sebagai anc*man terhadap kebebasan dan kepercayaan mereka. Namun, ketika Sultan Murad I sedang berkempen di Rumeli, pemimpin beylik Karamanid, Alâeddin Bey mengambil kesempatan menawan kvbu Uthmaniyyah di Beyşehir.

Murad amat kecewa tetapi tidak membalas dendam, sebaliknya dia membiarkan Karamanid mempertahankan kemerdekaan mereka di saat dia sebenarnya boleh saja dengan mudah mem*snahkan mereka. Setelah kem*tian Sultan Murad I, takhta Uthmaniyyah diwarisi puteranya Sultan Beyazid I, diperdaya dengan taktikal Mongol, Beyazid akhirnya kalah dalam P*rang Ankara dengan Empayar Timurid dan dirinya sendiri ditawan oleh Timurlane, pihak Karamanid lah yang telah membantu Timurlane dan demi meraih habuan secebis tanah wilayah Uthmaniyyah yang signifikan.

PEDOMAN UNTUK GENERASI BARU

Maksudnya di sini ialah Sultan Murad I tidak mengetahui apa yang akan terjadi setelah keputusannya mahu memaafkan pengkhianatan Karamanid, tetapi pengajaran telah diambil oleh Sultan-sultan berikutnya.

Inilah sebabnya mengapa penulis mengatakan bahawa maklumat itu ada dan sesiapa saja boleh merumuskan sendiri kesannya. Ia tidak semestinya sentiasa memerlukan sumber yang sahih untuk membuat teori mengapa Uthmaniyyah merasakan perlunya mewujudkan kawalan ke atas Kesultanan Mamluk.

Sejarah turut membuktikan bahawa, samada pesaingnya Muslim ataupun tidak, Uthmaniyyah tidak akan melancarkan s*rangan tanpa alasan kukuh, bahkan mereka adakalanya memberi peluang.

Tetapi kemungkinan besar, sikap terbuka sebegini sering membawa kepada akibat yang buruk dan pengajaran ini mungkin tidak mempengaruhi Sultan-sultan yang lain secara peribadi.

Sultan Murat I telah meninggal dunia dan Sultan Beyazid juga meninggal dunia semasa dalam tawanan, tetapi rakyat yang mereka lindungi terancam. Bukan ratusan, tetapi ribuan terjejas dan menderita, ditambah lagi dengan p*rang saudara selama sepuluh tahun, Uthmaniyyah hampir jatuh sepenuhnya, sehingga keputusan ini tidak lagi dipandang ringan, termasuklah peraturan berkaitan pewarisan takhta turut digubal.

Oleh itu, kita telah pun memahami karakteristik dan pendekatan yang diambil Uthmaniyyah, tetapi apa yang dilakukan oleh Mamluk hingga menimbulkan anc4man?

DOSA-DOSA KESULTANAN MAMLUK

Sebolehnya penulis tidak mahu memetik kesalahan pemerintah Mamluk, kerana pada masa yang aman, bahkan pemerintah yang teruk pun boleh mentadbir dengan baik dan ketika sebuah kerajaan lemah seorang pemerintah yang baik juga boleh membuat keputusan yang buruk. Tetapi jika merujuk pada sejarah, terdapat dua kejadian penting pernah berlaku lalu mengakibatkan Uthmaniyyah hilang kepercayaan terhadap Mamluk.Pertama, sejauh mana yang Mamluk peduli tentang situasi Cem Sultan dengan Sultan Beyazid, ia sepatutnya menjadi masalah dalaman bagi Uthmaniyyah yang tidak seharusnya Mamluk campur tangan. Dengan membuka laluan selamat untuk Cem Sultan menuju ke Mesir, mereka memperbesarkan masalah yang bakal mengakibatkan kesan buruk yang jauh lebih besar.

Cem Sultan dipergunakan oleh pihak Eropah untuk mengambil manfaat bagi menentang Uthmaniyyah, ditambah dengan fakta bahawa Uthmaniyyah tidak boleh terlalu bergantung kepada Mamluk dari segi kesetiaan mereka dalam usaha bersama untuk membantu umat Islam yang sedang ditindas di Andalusia.

Uthmaniyyah belum memiliki kekuatan penuh untuk membantu Andalusia, tetapi sekiranya Mamluk bertindak dengan benar sejak awal, usaha mereka bersama berpotensi besar melahirkan hasil yang berbeza di Semenanjung Iberia, mungkin Sepanyol masih lagi sebuah negeri Islam hingga ke hari ini.

Kedua, mereka bersekutu dengan Shah Ismail, pemerintah Empayar syiah Safawiyyah di Parsi yang sedang ditentang oleh Uthmaniyyah di Medan Timur. Mamluk jugalah yang membenarkan jalan bagi Shah Ismail menghantar delegasi mereka ke Venice bagi mengusulkan gabungan kerjasama untuk menentang Empayar Uthmaniyyah.

Itu adalah tindakan yang luar biasa lagi mengejutkan dilakukan oleh Kesultanan Mamluk kerana mereka lebih rela memilih bersekutu dengan kerajaan Syiah yang memer*ngi kerajaan Sunni, namun tindakan itu sebenarnya membun*h mereka sendiri dan menyebabkan kuasa beralih kepada Uthmaniyyah dengan lebih mudah, kerana majoriti masyarakat Sunni di Syria menyambut baik pemerintahan Uthmaniyyah. Boleh dikatakan, penyerahan tanah Mamluk kepada Uthmaniyyah sebahagian besarnya amat lancar dengan amat sedikit penglibatan pertemp*ran.

Juga, secara umumnya, Mamluk terbukti terlalu lemah untuk menahan kekuasaan Portugis yang merupakan kuasa yang masih baru muncul, terutamanya ketika al-Andalus telah jatuh, Portugis menjadi ancaman kepada laluan perdagangan penting di Timur Tengah yang sebelum itu memberi keuntungan kepada Uthmaniyyah dan Mamluk.

Dan yang lebih penting lagi, Portugis adalah ancaman terhadap tempat-tempat suci umat Islam yang kita semua tahu bahawa Kota Mekah pernah menjadi sasaran Afonso de Albuquerque, situasi ini menyebabkan Kesultanan Mamluk tidak mampu lagi melindungi perjalanan Jemaah Haji. Inilah sebabnya mengapa Uthmaniyyah disambut dengan tangan terbuka oleh umat Islam dan pemerintahan Khilafah mampu dijamin selama 400 tahun lagi.

Uthmaniyyah dan Mamluk boleh dianggap memiliki struktur yang serupa dan mempunyai tempoh jalinan persahabatan yang lebih panjang berbanding penentangan. Namun kebetulan pula salah satunya adalah empayar yang sedang berkembang sementara satu lagi ditakdirkan menuju penamat. Peralihan ini jelas berlaku secara semula jadi.

PRO DAN KONTRA

Ketika Sultan Beyazid meningg4l dunia, Sultan Mamluk, Qansuh al-Ghuri dikatakan telah memerintahkan solat dan bacaan doa untuk Beyazid diadakan di Masjid-masjid di seluruh Mesir. Namun dia sudah berusia ketika dia menghadapi Uthmaniyyah, dikatakan bahawa dia berjuang dengan gagah berani sebelum dia gugur. Setelah mendengar akan nasibnya, Yavuz Sultan Selim mendoakannya dan mengagihkan sedekah di Aleppo bagi pihaknya.

Sebaik sahaja Uthmaniyyah mengambil alih kuasa dan wilayah Mamluk, pentadbiran tempatan kekal berjalan seperti biasa dan masih diamanahkan kepada orang yang sama seperti sebelumnya.

Uthmaniyyah memberi kepercayaan besar kepada rakyat Mesir, mereka diberi dana untuk mengamankan laluan para jemaah Haji. Ketika kereta api Hejaz sedang disiapkan, orang bukan Islam tidak boleh memasuki Tanah Haram dan oleh itu orang-orang Mesir diberi hak istimewa untuk menyelesaikan tugasan menyiapkan landasan kereta api itu.Tidak mudah untuk melihat dua saudara seagama bertengkar dan lebih sukar untuk berpihak, tetapi dalam kaedah yang sama, Uthmaniyyah juga menganggap bahawa amalan fratricide yang menuntut nyawa sesama adik beradik merupakan produk sampingan yang diperlukan demi menjamin kemandirian kerajaan.

Dalam senario seperti ini, Mamluk menyukai Cem Sultan tetapi tanpa memahami situasi Uthmaniyyah, mereka telah masuk campur hingga keadaan menjadi tidak terkawal dan menyebabkan banyak k0rban jiwa.

Oleh itu, peristiwa ini dapat disahkan dengan mudah, pertemp*ran dan insiden berkaitan didokumentasikan samada dalam sumber barat dan Turki, malah Wikipedia juga boleh mengesahkannya dengan sumber yang tepat.

Oleh itu, nasihat penulis kepada mereka yang mahu sentiasa bergantung kepada sumber asli yang akan memberi anda penjelasan sebegini ialah anda harus tahu bagaimana hendak membuat kesimpulan secara alternatif berdasarkan ‘point-point’ penting dari sumber itu sendiri.

Bahkan mereka yang menentang campur tangan Uthmaniyyah terhadap Mesir berdasarkan pandangan yang bias pun tidak dapat menafikan apa yang akan berlaku sekiranya peristiwa yang berlaku sebelum itu boleh dihalang.

Akhirnya, sejarah Uthmaniyyah yang asli sebahagian besarnya dipelihara melalui tradisi lisan yang terperinci, setelah kejatuhan empayar, golongan Khanqah dan Sufi yang berkaitan dengan pelbagai tareqat membantu menyimpan sebarang catatan atau dokumen asli tentang sejarah Uthmaniyyah. Walaupun kini beberapa sumber Turki mempunyai sifat bias pasca Republik, tetapi ia masih tetap diperlukan sebagai rujukan silang.

RUJUKAN:

Cem Sultan: Ottoman Prince In The Heart Of Europe : https://youtu.be/3w9POQMt5jk

P.J. Brummet. (1994). Ottoman Seapower and Levantine Diplomacy in the Age of Discovery. Suny Press.


Anak Cina Melayu Sarawak

TAJUK artikelnya sahaja boleh mengundang 1001 persoalan, lebih-lebih lagi jika dibandingkan dengan senario yang berlaku sekarang yang serba serbi dilabelkan perkauman dan sebagainya. Hakikatnya apa yang ditampilkan ini adalah satu kebenaran yang telah menjadi satu keunikan sejarah apabila berbicara mengenai segelintir anak perempuan di kalangan keluarga Melayu Sarawak suatu masa dahulu.

“Anak Cina Melayu Sarawak” adalah merujuk kepada satu golongan anak perempuan yang diangkat di kalangan Melayu Sarawak suatu ketika dahulu. Hal ini tidak lagi berlangsung sekarang dan dikatakan aktiviti mengambil anak angkat langsung dari keluarga Cina adalah antara aktiviti yang sudah menjadi kebiasaan keluarga Melayu Sarawak baik sewaktu zaman Brooke, musim Jepun merentah Sarawak mahupun ketika Sarawak menjadi jajahan Koloni Mahkota Sarawak British Borneo.

Dek kerana itulah sudah menjadi lumrah di kalangan Melayu Sarawak sekarang yang mempunyai nenek mahupun ibu yang bermata sepet dan berkulit putih langsat yang langsung tidak menampilkan fizikal Melayu sebaliknya Cina. Namun disebalik perbezaan ada kesamaannya dengan anak perempuan Melayu adalah mereka juga diberikan nama Melayu dan berbintikan ayah Melayunya.

Dan ada sesetengah keluarga Melayu Sarawak yang mempunyai marga nama keluarga “Dayang” mahupun “Sharifah” juga turut mewariskan nama tersebut kepada anak perempuan mereka. Yang pasti anak perempuan ini juga sudah menzahirkan adab dan santun serta rasa kekitaan sebagai Melayu Sarawak kerana dibesarkan oleh Melayu Sarawak itu sendiri.

Menguak pintu sejarahnya kewujudan anak perempuan Cina Melayu Sarawak ini mempunyai banyak faktor mengapa ianya menjadi sedemikian. Dan perkaitannnya dengan dogma pemikiran tradisional serta kepayahan penghidupan mengikut era pemerintahan Sarawak suatu ketika dahulu juga antara penyumbang kepada kewujudan mereka.

Umum mengetahui bahawa di ketika zaman Brooke memerintah Sarawak selama lebih 100 tahun, penghijrahan masyarakat Cina ke Sarawak sudahpun bermula secara besar-besaran. Pada ketika itu polisi Brooke yang menarik menyebabkan imigran-imigran dari Negara China langsung bermastautin di Sarawak samada sebagai pembuka ladang mahupun peniaga. Kedatangan mereka bukan sahaja secara individu malah ada yang membawa anak dan isteri sekali.

Bukan senang memulakan penghidupan yang baharu di negara orang jadi segala kesulitan harus ditelan sendiri. Dan apabila keluarga semakin membesar ianya akan menjadi pokok persoalan yang penting. Ditambahlagi pada masa itu kerana masih terikat dengan dogma pemikiran tradisional masyarakat Cina di Tembok Besar China masih lagi kuat meresap di sanubari setiap imigran pada masa itu.

Kelahiran anak lelaki sentiasa ditunggu-tunggu oleh imigran Cina kerana disinilah letaknya kebanggaan mereka kerana anak lelaki bakal mewarisi marga nama keluarga serta boleh dijadikan sandaran untuk membantu keluarga. Sementara kelahiran anak perempuan imigran Cina pula dianggap sebagai satu beban di kalangan mereka. Dek kerana itulah ramai kelahiran bayi perempuan imigran Cina secara sengaja diserahkan kepada kaum Melayu Sarawak. Ini kerana setiap bayi mengikut agama Islam serta adat tradisi adalah sebagai rezeki untuk keluarga yang mengambilnya.

Itu adalah antara sebabnya di ketika zaman Brooke memerintah Sarawak. Lain pula halnya apabila kita berbicara dari konteks sejarah musim Jepun “merentah” Sarawak. Layanan Jepun sewaktu Perang Dunia Kedua terhadap masyarakat Cina seantero dunia adalah sama sebenarnya. Di Sarawak juga tidak terkecuali lebih-lebih lagi mereka turut menampilkan Operasi Sook Ching sejak mula menduduki Sarawak. Kekejaman Jepun seperti merompak, membakar rumah dan kampung, mengambil barang-barang orang Cina, memeras hasil orang cina, merogol gadis-gadis cina dan sebagainya turut dilakukan.

Operasi Sook Ching hanya mula dibubarkan sekitar Mac 1942 namun ianya tetap menjadi igauan ngeri kepada masyarakat Cina pada masa itu. Natijahnya daripada mula Jepun menduduki Sarawak sehinggalah mereka mengaku kekalahannya akibat pengeboman Nagasaki dan Hiroshima ramai bayi-bayi perempuan dan anak-anak gadis masyarakat Cina diserahkan kepada keluarga Melayu Sarawak untuk dijadikan anak angkat.
Ini kerana di ketika Perang Dunia Kedua berlangsung, walaupun kaum Melayu Sarawak juga hidup didalam ketakutan dan kepayahan namun layanan Jepun lebih baik berbanding dengan layanan mereka terhadap kaum Cina. Jadi apabila bayi mahupun anak gadis itu ditampilkan sebagai kaum Melayu Sarawak maka mereka juga turut terselamat daripada segala bentuk kekejaman Jepun pada masa itu.

Untuk era zaman koloni British pula ianya lebih berkisar kepada kepayahan penghidupan dan stigma pemikiran mereka. Menurut cerita lisan ada sesetengah keluarga Cina sengaja “menjual” bayi perempuan kepada keluarga kaum Melayu yang mendambakan untuk mempunyai zuriat sendiri. Selain itu stigma pemikiran tradisional mereka juga masih dipegang kuat iaitu anak perempuan akan memberikan banyak kepayahan kepada keluarga tetap masih digunapakai.

Dan disinilah adanya keluarga Melayu yang akan menjadi penyelamat untuk mengambil anak perempuan Cina sebagai ahli keluarga mereka. Anak-anak perempuan Cina ini akan dididik dengan cara Melayu serta diberikan segala ilmu pengetahuan mengenai Islam serta diajar adab santunnya sebagai seorang Melayu. Mereka juga dijodohkan dengan pemuda Melayu sehingga melahirkan ada lagi generasi Melayu Sarawak yang mempunyai iras-iras Cina tetapi berjatidiri Melayu tulen sehingga sekarang.

Hakikatnya sejarah anak Cina Melayu Sarawak ini hanya terjadi suatu ketika dahulu dan sudah lama terkubur sejak Sarawak menjadi sebahagian pembentuk Malaysia. Sekarang kaum Cina sudah berfikiran moden dan tidaklah semudah itu memberikan anak perempuan mereka kepada oranglain. Kepayahan dan kesulitan hidup juga bukan sebagai satu tiket menghalalkan segalanya. Anak-anak perempuan dari kaum Cina juga turut dianggap “harta paling bernilai” di dalam keluarga.

Sudah pasti cerita anak Cina Melayu Sarawak ini sememangnya amat dekat di kalangan masyarakat Sarawak sehingga ke hari ini kerana legasi keturunannya masih lagi ada. Ianya sebahagian daripada ceritera sejarah masyarakat Sarawak yang mempunyai keunikannya tersendiri dan tidak begitu diwar-warkan untuk pengetahuan masyarakat di luar sana.

Memetik satu penyataan daripada seorang penyair dan aktivis suara wanita di China iaitu Xinran.

“Ketika seorang perempuan datang ke dunia, mereka ingin menjadi yang terbaik – saudara perempuan yang baik, ibu yang baik, teman yang baik, pasangan yang baik malah seorang isteri yang baik. Perempuan sangatlah baik kerana telah berusaha keras untuk memberi, mencintai dan peduli kepada keluarga dan oranglain. Tetapi kerana lingkungan dan budaya mereka, ramai perempuan merasa bahawasanya diri mereka tidak berguna”.

-HB-
#KamekSayangSarawakBah!
#HariSarawak22Julai

Rujukan:

1. Perhubungan Kaum Semasa Pendudukan Jepun di Malaysia
http://meruankungenang.blogspot.my/2012/01/perhubungan-kaum-semasa-pendudukan.html

2. Perempuan Dalam Masyarakat Cina Tradisional
http://fatiaummi.blogspot.my/2015/07/perempuan-dalam-masyarakat-cina.html

3. Kaum Cina, Sarawak, Borneo – Borneo Oracle


Membedah Teori Konspirasi Simpson

Tiada apa yang mengejut dengan kemenangan Donald Trump dalam Pilihanraya Presiden Amerika Syarikat 2016. Beliau sekadar menewaskan Hillary Rodham Clinton yang penuh dengan kontroversi seperti Benghazi. Jika Donald Trump bertanding dengan individu yang lebih berintegriti seperti Barack Obama ataupun Bernie Sanders, tentu sekali keputusan akan berbeza. Ternyata “Bernie or Bust” berjaya memberikan impak kepada Parti Demokratik. Tetapi sejarah bukanlah berasaskan pendapat tentang apa yang mungkin akan berlaku. Maka relevanlah untuk berbicara tentang satu sejarah yang telah dijadikan sandaran kepada golongan buta realiti.

The Simpsons adalah kartun yang sangat popular. Mungkin apa itu Doraemon kepada rakyat Malaysia, itulah The Simpsons kepada Amerika Syarikat. Namun di sebalik kulit kuning dengan lakaran manusia yang sangat pelik, terselindung satu misteri iaitu ramalan. Ada juga segelintir berpendapat bahawa misteri ini adalah perancangan, tanpa sebarang kajian pun. Adalah perkara biasa bagi rakyat Malaysia untuk lebih terjerumus kepada suapan. Namun, bak kata pepatah, “suapan tidak akan memberikan ilmu. Sebaliknya, ia hanya sekadar mengajar bentuk sudu yang menyuap sahaja.”

Hakikatnya, The Simpsons tidak meramal kemenangan Donald Trump, jauh sekali membentangkan skrip perancangan seperti yang didendangkan golongan disuap. Artikel ini akan dibahagikan kepada tiga, iaitu asal-usul teori konspirasi ramalan/perancangan kemenangan Donald Trump, peta politik pasca-pilihanraya dan pertemuan Donald Trump bersama Raja Saudi Salman dan Presiden Mesir Abdel Fatah el-Sisi.

Dikatakan pada tahun 2000, The Simpsons bukan sahaja menunjukkan Donald Trump sebagai Presiden Amerika Syarikat. Malah, kartun ini juga menunjukkan Donald Trump turun dengan eskalator, sambil melambai-lambai. Malang sekali, teori konspirasi di sebalik gambar ini dilahirkan daripada liang peranakan pendustaan. Episod bagi Donald Trump turun daripada eskalator bukannya keluaran tahun 2000.

Pada 7 Julai 2015, susulan pengumuman Donald Trump untuk bertanding dibawah tiket Republikan, The Simpsons mengudarakan video pendek berjudulkan “Trumptastic Voyage” dalam Musim 25. Pendek kata, video ini diudarakan SELEPAS Donald Trump mengumumkan beliau akan bertanding. Mudah kata bagi orang yang tidak tahu baca, video ini hanyalah parodi. Dan gambar yang ditularkan sengaja dirapatkan kepada Donald Trump, mengeluarkan Homer Simpson daripada bingkai tontonan.

Sesungguhnya pendustaan adalah mainan syaitan dan Masih ad-Dajjal laknatullah. Tetapi tentu sekali golongan teori konspirasi yang mengakui diri berjuang demi Islam akan teruskan dengan pendustaan mereka. Ketahuilah orang-orang beriman bahawa Tuhan kamu tidak bermata satu.

Seterusnya, The Simpsons dikatakan pernah mengudarakan episod pada tahun 2000 yang mana watak Lisa memberitahu kewangan Amerika Syarikat musnah dibawah pentadbiran Donald Trump. Kali ini barisan pendusta mata satu berkata benar. Episod “Bart to the Future” memang diudarakan pada tahun 2000.

Dalam episod ini, kerajaan Amerika Syarikat sedang cari jalan untuk naikkan cukai serta bayar balik hutang luar negara yang besar jumlahnya. Tetapi episod ini diudarakan SELEPAS Donald Trump menyatakan niat untuk bertanding seawal tahun 1999 lagi. Jadi, ini sememangnya bukanlah satu ramalan ataupun perancangan. Sebaliknya, teori konspirasi ini adalah hasil daripada perzinaan kejahilan dan keegoan semata-mata.

Jika ramalan/perancangan ini adalah parodi semata-mata, tentu sekali ada penjelasan yang relevan bagi peta politik pasca-pilihanraya yang diudarakan pada tahun 2012. Sememangnya ada. Dalam episod ini, Mr Burns iaitu seorang hartawan tamak menyuarakan sokongan penuh kepada calon Republikan iaitu Mitt Romney. Dan peta politik pasca-pilihanraya ini juga TIDAK BERTEPATAN dengan negeri-negeri dimenangi Donald Trump.

Kononnya The Simpsons telah meramal Wisconsin, Ohio, dan Pennsylvania akan dimenangi Parti Demokratik. Sebaliknya, ketiga-tiga negeri ini dibalun Republikan (Donald Trump). Manakala Virginia pula diandaikan dimenangi Donald Trump. Tetapi hakikatnya, tengok sendirilah.

Maka perlukah pertemuan Donald Trump, Salman as-Saud dan Abdel Fatah el-Sisi diulaskan? Tanya kepada diri sendiri – kenapa percaya tulisan-tulisan pendusta seperti barisan teori konspirasi ini? Iblis takkan sekali pimpin manusia ke syurga. Seperti biasa, The Simpsons mengudarakan satu episod selepas perkara tersebut berlaku.

Pertemuan ini dibuat kartun selepas Donald Trump membuat kunjungan kerja di Arab Saudi. Tetapi biasalah, penunggang-penunggang teori konspirasi lebih suka berlaku dusta daripada berkata benar. Sesungguhnya ketahuilah pendustaan tiada tempat dalam Islam.


Siapakah Snouck Hurgronje Dalam Buku Teks Sejarah?

Sepertimana dalam buku teks Sejarah tingkatan 4, bab 7, sub-topik Teori Kedatangan Islam ke Nusantara, muka surat 178, (lihat gambar yang dikepilkan) Snouck Hurgronje memberi teori bahawa kedatangan Islam ke Nusantara adalah dari India pada abad ke-13. Fakta ini ditentang keras oleh pelbagai pengkaji sejarah yang lain kerana terdapat bukti bahawa Islam telah sampai ke Nusantara sejak abad ke-9. Malah, Profesor Syed Naquib al-Attas berpendapat kedatangan Islam ke Nusantara adalah dari bumi Arab sendiri.

Isu yang menjadi titik fokus oleh Ibn Jawi pada kali ini adalah berkaitan siapa itu Snouck Hurgronje yang sebenar.

Christiaan Snouck Hurgronje lahir pada 1857 di Belanda yang merupakan seorang Paderi Kristian Protestan. Dia belajar di Universiti Leiden dalam bidang ilmu Teologi & Kesusasteraan Arab sekitar tahun 1875. Dia melakukan kajian mendalam tentang umat Islam sehingga menyiapkan tesis berkaitan suasana semasa Islam di Mekah sekitar tahun 1880.

Setelah itu, kerajaan Belanda menghantarnya ke Mekah sebagai orientalis pada tahun 1884 bagi mendalami Tamadun Islam untuk tujuan politik Belanda yang bakal kita bincangkan kemudian. Dia berpura-pura memeluk Islam di Mekah bagi membolehkan dirinya mendekati para ulama. Dia bertukar nama kepada Syeikh Abdul Ghaffar. Ketika ini, Khilafah Uthmaniyyah dan para ulama di Mekah sedang sibuk melawan gerakan pemberontakan yang berpusat di Najd.

Tujuan dia dihantar ke Mekah adalah untuk mengambil kesempatan bagi mempelajari ilmu Islam dan mencari titik kelemahan umat Islam ketika kesibukan Khilafah dan Ulama mempertahankan Daulah Islamiyyah dari gerakan pemberontak Najd. Maklumat-maklumat ini adalah penting untuk diaplikasikan oleh Belanda bagi tujuan politik yang ketika ini mereka masih lagi tidak dapat menguasai kerajaan Acheh. Acheh yang dikenali sebagai Serambi Mekah ini memiliki ramai ulama yang mengajar dan belajar di Mekah. Bahkan, Acheh juga merupakan wakil Khilafah Uthmaniyyah di Nusantara sejak kejatuhan kerajaan Melaka. Hubungan erat inilah yang menjadi rahsia kekuatan Acheh.

Setelah mendapat maklumat ini, Snouck Hurgronje meletakkan jawatannya di Universiti Leiden lalu menuju ke Acheh bagi menjalankan misi penting. Pada 1892, dia siap merangka strategi berdasarkan maklumat yang diperoleh di Mekah agar Acheh dapat dipecah-belahkan.

Di Acheh, dia menyamar sebagai seorang ulama dan dianggap sebagai seorang Ulama besar yang amat alim sehingga berjaya mengahwini anak seorang ulama tempatan. Ini kerana kepetahannya berceramah dan memutar-belitkan isu. Dia meraih populariti masyarakat dengan memainkan isu khilafiyyah furu’ agama dengan merojak-rojakkan pandangan mazhab Islam.

Dia juga memadam sejarah kedatangan Islam yang sebenar lalu digantikan dengan teori dangkalnya itu bagi memisahkan hubungan masyarakat dari ulama silam dan khilafah uthmaniyyah. Masyarakat Acheh yang selama ini teguh berpegang kepada sanad pengajian silam menjadi pecah belah kerana kekeliruan yang dibawa “ulama pembaharuan” ini.

Kemuncaknya, pada tahun 1903, Acheh berjaya dijajah oleh Belanda. Setelah selesai misinya ini, dia pulang ke Belanda lalu berkahwin lagi dengan seorang anak Paderi. Kemudian dia dilantik menjadi “Mahaguru” di Universiti Leiden kerana jasanya yang besar ini. Kini, Universiti Leiden menyimpan banyak manuskrip dari tamadun Islam nusantara yang dikawal ketat oleh kerajaan Belanda.

Kefasadan (kerosakan) nilai Islam dalam masyarakat Acheh berterusan sehingga berlakunya peristiwa Tsunami yang menyebabkan mereka kembali insaf. Kini, masyarakat Acheh mula mendekatkan diri kepada para ulama (Kiyai) yang berdakwah dibawah naungan Nahdlatul Ulama dan Pesantren ulama setempat. Ibn Jawi sendiri pernah ke Acheh iaitu tempat kelahiran ulama Sufi terkenal Acheh yang bernama Syeikh Abdul Rauf Singkel ini bagi mencari maklumat dari ulama tempatan


Teori Saintifik Tidak Sama Dengan “Teori” Yang Kalian Bayangkan

Aku sebenarnya agak alergik dan ‘irritate’ apabila dibentangkan teori saintifik, ramai duk canang, “Ini cuma sekadar teori.”

Mari aku perkenalkan empat istilah ini,

i. Fakta (fact)
ii. Hipotesis (hypothesis)
iii. Teori (theory)
iv. Hukum (law)

Fakta ini adalah apa yang kita perhatikan dan rasa secara langsung dengan deria kita. Di luar panas, air sejuk, orang itu sakit, air laut masin.

Inilah dia fakta.

Hipotesis pula?

Hipotesis adalah percubaan awal untuk menjelaskan kenapa di luar rumah itu panas? Kenapa air itu sejuk? Kenapa orang ini sakit? Kenapa air laut masin?

Ya, inilah hipotesis. Kau cuma main agak-agak apa penjelasan disebalik fenomena ini semua. Inilah yang kau orang duk canang “Ini cuma sekadar teori.”

Tapi sebenarnya INI BUKAN TEORI!

Ia cuma sekadar hipotesis. Tak sampai ke peringkat teori pun. Jauh sekali. Daripada satu fenomena itu, boleh buat macam-macam hipotesis. Kau nak datangkan 10 hipotesis pun tak ada masalah.

Tapi cuma sekadar hipotesis ajelah. Ia tak memberikan apa-apa makna.

Teori konspirasi cuma paras-paras hipotesis ajelah, tak boleh ‘challenge’ dengan teori saintifik.

Teori macam mana pula?

Lepas kau buat hipotesis, kau buat eksperimen untuk membuktikan hipotesis kau itu betul. Eksperimen ini bukan buat sekali, tetapi banyak kali dengan pelbagai pemboleh-ubah dan parameter.

Kalau keputusan eksperimen tidak menepati hipotesis, kau kena datangkan semula hipotesis yang baru kemudian buat lagi eksperimen.

Tetapi boleh juga daripada eksperimen, kau hasilkan teori yang baru, berbeza dengan hipotesis tadi.

Hukum ini apa pula?

Hukum ini menjawab bagaimana fenomena itu berlaku. Ia menjawab persoalan ‘how’ dan mempunyai ‘measurements’. Hukum dapat mengira kelajuan planet beredar mengelilingi Matahari.

Berbezanya hukum dengan teori adalah teori ini menjawab persoalan ‘why’ dan mengapa. Teori menjawab kenapa planet beredar mengelilingi Matahari.

Jangan disamakan teori saintifik dengan teori-teori yang cuma berkhayal macam teori konspirasi. Orang sains dah lama tinggalkan kaedah ini sejak zaman Aristotle lagi.

Teori boleh dicabar dengan pembuktian dan eksperimen berkali-kali.

Kalau teori konspirasi, bolehlah kau nak sebut ‘Ini sekadar teori’ sebab teori ini memang banyak berkhayal.


9 Fakta Di Sebalik Pembukaan Kota Konstantinopel

Pada 6 April 1453, sekitar 80, 000 t3ntera merapatkan barisannya di bawah panji Turki Uthmaniyah pimpinan Sultan Muhammad II. Di balik tembok, Kaisar Byzantium, Constantine IX, tengah memberi perintah kepada 7.000 t3nteranya untuk mempertahankan tembok kota mati-matian. Salah satu konfrontasi t3ntera paling bersej4rah dimulai. Konstantinopel dikepung selama hampir dua bulan, sebelum akhirnya dit4kluk pada 29 Mei 1453.

Jadi tulisan kali ini adalah untuk kongsikan beberapa fakta yang agak menarik berkaitan pen4klukan kota Konstantinopel yang menjadi rebutan dunia ketika itu.

Bukan Kali Pertama Konstantinopel Dit4klukkan

Bukan Sekadar Islam Lawan Kristian

Senjata Raksasa

Pertempuran Bawah Tanah

Fenomena Alam dan Ramalan

Lalai Menutup Pintu Gerbang

Penj4rahan 3 Hari 3 Malam

Sej4rah Yang Kalah

Bangkitnya Emp4yar yang Kuat

RUJUKAN


Ozersk: Kota Radiasi Soviet

“Mereka yang berada di syurga diberi pilihan: kegembiraan tanpa kebebasan atau kebebasan tanpa kegembiraan. Tiada pilihan alternatif ketiga.” (Dipetik dari novel We karangan Yevgeny Zamyatin yang diterbitkan pada tahun 1924)

Mungkin ada menggaru kepala mengapa penulis memetik novel ini tetapi itulah gambaran realiti kehidupan di Ozersk, Rusia. Terletak jauh di kawasan belantara Pergunungan Ural dan tidak pernah direkodkan di atas peta secara rasmi oleh Kremlin, ia kelihatan seperti sebuah bandar biasa yang dikelilingi pemandangan semulajadi yang indah. Senario sebegini terlalu sempurna bak menonton satu episod rancangan The Twilight Show.

Hakikatnya, Ozersk atau Bandaraya 40 merupakan tempat permulaan program nuklear Kesatuan Soviet/Rusia selepas P3rang Dunia Kedua. Selama berdekad lamanya, lokasi bandaraya yang mempunyai populasi 100,000 orang ini tidak diketahui dalam mana-mana peta dan semua identiti penduduknya dibuang dalam senarai bancian Soviet.

Sekali pandang, kehidupan di Ozersk kelihatan normal dengan keluarga-keluarga berkelah di tepi tasik manakala warga emas pula lebih selesa menghabiskan masa di taman-taman. Cuma jika hendak membeli barang keperluan termasuk sayur-sayuran dan buah-buahan, usah terkejut jika penjual memeriksa barang dengan alat pengukur Geiger sebelum pembelian dibuat.

Semua ini sebenarnya berkait kembali dengan program nuklear Soviet dan apa yang dianggap sebagai tragedi nuklear ketiga terburuk dalam sejarah. Pada tahun 1946, Ozersk mula dibangunkan sekitar loji nuklear Mayak dan di kawasan pesisir Tasik Irtyash. Kebanyakan penghuni awal Ozersk ialah saintis dan pekerja loji yang datang dari seluruh negara untuk membantu menjayakan cita-cita nuklear Soviet: b0m atom.

Ozersk dikatakan dibangunkan mengikut model bandar Richland, Washington, tempat sama di mana Fat Boy, b0m atom yang digunakan oleh Amerika Syarikat (AS) di Nagasaki pada Ogos 1945. Untuk lapan tahun pertama di Ozersk, penghuninya tidak dibenarkan berhubung dengan dunia luar termasuk menulis surat kepada keluarga. Justeru bagi saudara-mara mereka, mereka hilang secara misteri – satu kebiasaan bagi penduduk Soviet.

Bukan satu rahsia penduduk hilang secara tiba-tiba bila mereka dicari oleh perkhidmatan keselamatan dalam negeri Soviet (MGB) jika mereka didapati berlaku khianat atau tidak setia kepada negara. Tetapi dalam kes penghuni Ozersk, kekurangan ini diganti dengan pelbagai bentuk kelebihan seperti gaji lumayan, perumahan, lambakan makanan dan perkhidmatan kesihatan yang baik.

Sebagai tukaran kepada semua akses kelebihan yang diberikan ini, Kremlin mahukan satu saja iaitu kerahsiaan. Justeru, tidak hairanlah sehingga hari ini, penduduk Ozersk masih berpegang teguh kepada kerahsiaan memandangkan ini antara lokasi program nuklear Soviet/Rusia yang signifikan. Tetapi bagi para penduduk, Ozersk dianggap satu peluang keemasan kerana di sinilah para intelektual Soviet berkumpul dan merencana idea mereka untuk negara.

Selain itu, Ozersk bukan sekadar menawarkan keselamatan berbentuk fizikal tetapi juga kestabilan dan kualiti hidup yang baik kepada para penghuninya. Jika dibandingkan dengan situasi kehidupan di luar Ozersk yang mencabar dan penuh dengan kemiskinan, apa yang diraih di situ dianggap satu kemewahan yang patut disyukuri sebaiknya.

Tetapi seperti mana-mana loji nuklear lain, tiada siapa dapat terlepas daripada pendedahan radiasi dan ini turut berlaku kepada saintis dan pekerja yang bekerja di Mayak. Sejak ia dibuka pada tahun 40-an, bukan sedikit yang jatuh sakit dan m4ti akibat pendedahan radiasi.

Dan ia bertambah pada 29 September 1957, berlaku satu tragedi yang dipanggil Tragedi Kyshtym. Sebelum Chernobyl (1986) dan Fukushima Daiichi (2011), Tragedi Kyshtym merupakan kemalangan nuklear paling buruk dalam sejarah ketika itu. Pada tarikh berkenaan, berlaku satu l3tupan besar di loji Mayak yang menyaksikan 800 PBq radioaktif terlepas ke luar dan menjadi punca pencemaran Sungai Techa.

L3tupan tersebut turut mengakibatkan awan radioaktif sebanyak 80 PBq sekaligus mengakibatkan sisa radioaktif tersebar sejauh ratusan kilometer. Dan antara tempat yang terjejas akibat awan radioaktif ini ialah Sungai Techa, Tasik Karachay (tempat pembuangan sisa radioaktif Mayak) dan petempatan-petempatan yang berhampiran dengan Ozersk.

Disebabkan aspek kerahsian yang menyelubungi Mayak dan Ozersk, penduduk di situ tidak mengetahui tentang kemalangan di loji. Tetapi seminggu kemudian, penduduk Ozersk dan kawasan sekitarnya dipindahkan ke tempat lain tanpa diberitahu sebab pemindahan dibuat. Yang pasti, kisah ini langsung tidak diketahui umum termasuk pihak Barat sehinggalah tahun 1976.

Pada tahun tersebut, seorang ahli biologi dan sejarawan Rusia bernama Zhores Medvedev mendedahkan berlaku satu insiden membabitkan loji Mayak dengan ramai orang mengadu mengalami masalah kesihatan yang berkait dengan pendedahan radiasi. Pada awalnya, pendedahan Medvedev dipandang sepi oleh komuniti akademik Barat dengan sesetengah daripadanya menganggap ia satu penipuan.

Namun, pendedahan sejarawan Rusia itu mendapat sokongan ramai ahli fizik dan biofizik. Salah seorang daripadanya ialah Profesor Leo Tumerman, bekas ketua Makmal Biofizik di Institut Biologi Molekular Engelhardt yang berpangkalan di Moscow. Selain itu, Agensi Perisikan Pusat (CIA) turut mengetahui insiden berkenaan sejak 1959 tetapi dirahsiakan bagi mengelak menjejaskan industri nuklear AS.

Bagi mengurangkan isu radiasi yang melanda kawasan berkenaan termasuk Ozersk, tanah-tanah kawasan yang terjejas digali dan disimpan di satu kawasan yang dikenali sebagai kawasan perkuburan Bumi. Demi menjamin kawasan tersebut daripada tidak diceroboh oleh sesiapa, kerajaan Soviet mengumumkan kawasan simpanan ini sebagai Rizab Alam Semulajadi Ural Timur (EUNR) pada tahun 1968.

Di sebalik semua itu, Mayak terus melepaskan sisanya ke dalam air sungai dan tasik berhampiran sehingga mengalir ke Sungai Ob seterusnya ke Lautan Artik. Selama empat dekad, Mayak mengeluarkan sisa sebanyak 200 juta curie atau empat kali ganda sisa radioaktif yang dikeluarkan dari Chernobyl. Malah, ada satu tasik di Ozersk dipenuhi dengan sisa plutonium digelar penduduk tempatan sebagai Tasik Kem4tian atau Tasik Plutonium.

Tasik tersebut diberi nama sedemikian kerana ia mengandungi kepekatan radioaktif melebihi 120 juta curie, 2.5 kali ganda berbanding kepekatan sisa radioaktif yang dilepaskan di Chernobyl. Justeru, tidak hairanlah mengapa orang luar sama ada warga Rusia atau warga asing tidak dibenarkan melawat Ozersk dan sebarang lawatan perlu mendapat kebenaran Perkhidmatan Keselamatan Persekutuan Rusia (FSB).

Dan bagi memastikan bahawa tempat ini bukan boleh dilawati sesuka hati, satu papan tanda dwibahasa didirikan di luar Ozersk. Papan tanda tersebut berbunyi, “PERHATIAN!!! Orang luar tidak dibenarkan masuk tanpa sebarang kebenaran khas.” Sebarang usaha merakam di kawasan berkenaan juga turut dilarang.

Bagi penduduk Ozersk, jika mereka mahu keluar ke tempat lain, mereka dibenarkan keluar dengan syarat mempunyai pas khas. Malah, mereka juga turut dibenarkan meninggalkan bandaraya tersebut selama-lamanya sekiranya mereka berhasrat untuk tidak lagi pulang ke situ. Hanya segelintir saja yang berbuat demikian manakala majoriti penduduk memilih untuk kekal dalam ‘syurga’ mereka ini.

Bagi orang luar yang mendengar kisah sebegini, sudah pasti akan wujud pelbagai perasaan yang bercampur-baur seperti sedih, marah dan pelik. Yalah, siapa yang tak rasa pelik bila mendengar penduduk bandaraya sebegini memilih untuk terus kekal di kawasan yang dicemari radiasi ini walaupun ia berpotensi membvnvh mereka secara perlahan-lahan.

Tetapi bagi seorang wartawan tempatan, penduduk Ozersk tidak kisah langsung pandangan dunia luar terhadap mereka dan cara hidup mereka. Pada mereka, mereka merasa aman berada dalam dunia yang dianggap istimewa di hati mereka. Hasrat mereka satu saja, “Biarkan kami hidup bersendirian secara aman di sini.”

RUJUKAN:

Goetschel, Samira. (2016). ‘The gr4veyard of the Earth’: inside City 40, Russia’s d3adly nuclear secret. The Guardian. https://www.theguardian.com/cities/2016/jul/20/graveyard-earth-inside-city-40-ozersk-russia-d3adly-secret-nuclear


Misteri Kapal Karam Baltic Berusia 400 Tahun

Kehidupan dalam laut menyimpan 1001 kisah misteri yang masih belum pernah dijawab oleh peradaban manusia. Kini, meskipun ketamadunan manusia sudah mencapai kecanggihan peredaran zaman dari segi teknologi mahupun pengetahuan aras tinggi, keadaan di bawah laut masih sukar diterokai sepenuhnya kerana terdapat faktor tekanan bawah laut yang tidak mengizinkan dan ia menjadi halangan untuk menjalankan eksplorasi lautan.

Pada tahun 2011, sekumpulan ‘treasure hunter’ dari Finland telah menjalankan satu operasi di Lautan Baltik berhampiran Gulf of Bothian. Mengikut portal Tabloid melaporkan terdapat dakwaan UFO telah terjatuh di Lautan Baltik, sekaligus membuatkan kumpulan dari Finland ini berminat untuk mencari ‘objek terbang’ tersebut.

Lebih-lebih lagi cabaran yang harus ditempuhi mereka ialah Lautan Baltik yang terletak di Utara Eropah dan dikelilingi Semenanjung Scandinavia ini dikenali sebagai laut yang memiliki tahap suhu sejuk, sehinggakan ada beberapa tempat lain seperti di Curonian Lagoon mencapai paras sejuk beku.

Persediaan kumpulan penyelidik ini membawa kepada operasi yang mereka telah rancang dengan rapi, sejurus itu, selepas melakukan penyelaman dalam beberapa waktu. Menariknya bukanlah UFO yang dijumpai tetapi sebuah kapal karam dalam kondisi yang cukup baik.

Laterbelakang kumpulan ini bukan biasa-biasa, mereka terdiri daripada ahli Arkeologi dan ‘Maritime Historian’ tentunya kredibiliti mereka tidak diragui apabila mengkaji sebuah kapal lama, selain mempunyai kepakaran dalam mendokumentasi artifak lama dan penjumpaan luar biasa ini amat menarik sekali untuk dirungkaikan.

Misteri Kapal Baltic Terjawab

Lanjutan daripada itu, Pada tahap kedalaman 85meter (279kaki) penemuan sebuah kapal misteri ini. identiti kapal karam yang diperkatakan telah pun terjawab apabila sekumpulan arkeologi menemukan ukiran motif berbentuk burung di bahagian ‘transom’ iaitu di bahagian belakang kapal lalu menandakan bahawa ianya merupakan sebuah kapal dagang milik Belanda.

Profesor Erikkson, Ahli Arkeologi dari Universiti Stockholm yang mengetuai pasukan penyelam mengatakan penemuan mereka sungguh menakjubkan kerana kapal karam tersebut dianggarkan berusia 400 tahun.

Kapal ‘Hantu’ simbolik kebanggaan Belanda

Sering kali dikaitkan dengan ‘kapal hantu’ Ghost Ship. sebenarnya simbolik itu menjadi kebanggaan Belanda pada era itu kerana menunjukkan bahawa Belanda sebagai bangsa pelayar yang hebat. Di samping itu, identiti kapal yang dikenali sebagai sejenis kapal Dutch Fluyt iaitu sebuah kapal yang direka berkemampuan untuk menampung kapasiti besar muatan kargo selain menggunakan jumlah anak kapal yang tidak ramai. Maka dengan itu kebanyakan syarikat pembuatan kapal dapat menjimatkan kos.

Di Eropah pada abad ke-17, Ekonomi dalam sektor perdagangan menjadi salah satu persaingan antara kuasa-kuasa besar di  barat. renovasi pembinaan kapal dilaksana mengikut sasaran sesuai dengan peredaran teknologi ketika itu.

Oleh itu, bangsa Eropah mula berlumba-lumba mengejar keuntungan perdagangan antarabangsa. Pada abad ke-17 Inggeris telah mengatasi Perancis dalam perdagangan. Namun pada era yang sama merupakan zaman keemasan Belanda dalam industri perdagangan, meninggalkan kuasa besar lain dibawahnya.

Dutch Fluyt berjaya membuktikan kekuasaan Belanda dalam perdagangan abad ke-17. Selain dapat memuatkan kapasiti besar kargo, reka bentuk Dutch Fluyt menampilkan tiga tiang besar salah satu tiang utamanya terletak di bahagian geladak(deck) dan selebihnya membawa ke bahagian depan dan belakang kapal.

Demikianlah apabila penyelidik memperoleh jawapan mengenai kapal misteri itu kita juga mampu memahami bagaimana sebuah kapal Dutch Fluyt itu berfungsi dan setidaknya boleh memberi gambaran tentang sebuah pengangkutan ‘purba’ melalui pemerhatian tepat pada era awal globalisasi.

Tambahan pula Belanda sememangnya adalah global powerhouse pada abad ke-17, banyak kapal-kapal dagangnya berlayar dan menghasilkan separuh daripada barangan Eropah.


Biara Gunung Popa Dan Mitologi 37 Semangat Pelindung

Burma, atau nama rasminya, Republik Kesatuan Myanmar, merupakan sebuah negara berdaula di Asia Tenggara yang bersempadan dengan Bangladesh, India, Cina, Laos dan Thailand.  Dalam sebahagian besar sejarah modennya, Myanmar terpencil dari dunia, diperintah oleh kententeraan junta yang memegang kuasa penuh walaupun dicemuh oleh badan antarabangsa kerana kezalimannya terhadap kemanusiaan. Walau bagaimanapun, di kala permasalahan-permasalahan masa kini yang dialaminya, Burma memiliki sejarah lampau yang berwarna-warni dan warisan yang kaya. Salah satu contoh yang paling mengagumkan adalah biara Taung Kalat.

Taung Kalat (bermaksud bukit berlapik) terletak di barat daya Gunung Popa (bahasa Pali/Sanskrit bagi bunga), sebuah gunung berapi yang terletak di Banjaran Pegu di tengah-tengah Burma, kira-kira 50km arah tenggara dari kota Bagan purba. Taung Kalat sendiri merupakan leher gunung berapi (satu ciri semula jadi yang terbentuk dari pengerasan magma di dalam lubang gunung berapi aktif semasa ia bergerak ke atas), walaupun kini gunung berapi tersebut dipercayai telah tidak aktif. Lebih memeningkan, Taung Kalat kadangkala disebut sebagai Gunung Popa. Untuk mengelakkan kekeliruan tersebut, gunung berapi itu dipanggil oleh penduduk tempatan sebagai Taung Ma-gyi, yang bermaksud ‘ibu bukit’.

Tepat di puncak Taung Kalat, dibina sebuah biara agama Buddha sekaligus menghidangkan pemandangan indah kepada para pelancong yang berupaya menggagahi 777 anak tangga untuk tiba di puncak gunung berapi tersebut. Tidak hanya menjadi tarikan pelancong, biara itu juga merupakan tapak penziarahan suci (pilgrimage).

Dipercayai bahawa Taung Ma-gyi yang terletak berhampiran dihuni oleh Nat-Nat Agung. Menurut kepercayaan agama Buddha-Burma, nat adalah kumpulan roh yang sifatnya pelbagai, dari pelindung individu secara peribadi hinggalah roh hutan. Pemujaan nat lahir lebih awal berbanding ketibaan agama Buddha di Burma, walaupun amalan tersebut diserap masuk ke dalam ajaran Buddha-Burma semasa ia tiba dari India pada kurun ke3SM.

Nat-Nat Agung adalah kumpulan khusus 37 nat yang kepentingannya diperakui di seluruh negara. Hampir kesemua nat ini adalah manusia yang menemui kematian tragis. Kisah-kisah hidup para nat ini mungkin dianggap sebagai legenda, akan tetapi terdapat kemungkinan bahawa manusia di sebalik legenda tersebut benar-benar wujud. Walaupun kesemua 37 Nat Agung ini dipuja di Taung Ma-gyi, hanya empat daripada mereka sahaja memiliki persemayaman di gunung tersebut. Mereka adalah Maung Tint Dai, Saw Me Yar, Byatta dan Mai Wunna. Setiap satu figura ini memiliki kisah tersendiri bagaimana mereka menjadi nat.

Menurut legenda, Maunt Tint Dai merupakan seorang tukang besi yang hidup pada zaman pemerintahan kerajaan semi-legenda, Tagaung pada abad ke-6SM. Beliau dikenali sebagai seorang yang sangat kuat lagi gagah hinggakan raja sendiri menyimpan rasa takut terhadapnya. Akibat keadaan itu, raja memutuskan untuk menghapuskannya dengan suatu helah.

Raja mengumumkan bahawa beliau ingin memperisterikan saudara perempuan Maung Tint Dai yang bernama Saw Me Yar lalu menjadikannya ratu. Untuk itu, si raja pun menjemput tukang besi itu datang ke kota diraja. Apabila Maunt Tint Dai tiba untuk mengucapkan tahniah kepada saudara perempuannya, beliau langsung sahaja diberkas dan diikat pada sebatang pokok champa emas lalu dibakar sehingga mati.

Apabila saudara perempuannya mendengar berita tersebut, beliau terus sahaja melompat ke dalam api dan ikut terbvnuh. Kedua beradik itu kemudiannya menjadi nat dan hidup di dalam pokok yang telah separuh terbakar itu. Memandangkan orang-orang yang berjalan di bawah pokok tersebut dikhabarkan telah terkena sumpahan, maka si raja memerintahkan agar pokok berkenaan ditebang dan dihanyutkan ke Sungai Irrawaddy.

Dicatatkan bahawa pokok tersebut hanyut sehingga tiba di Bagan semasa pemerintahan Raja Thigyang. Raja Thigyang menyelamatkan pokok itu dan kayu-kayunya diukir sehingga membentuk patung Maung Tint Dai dan saudara Saw Me Yar. Patung ini disimpan di Taung Ma-gyi.

Legenda Byatta dan Mai Wunna pula berlaku pada zaman yang lebih terkemudian, iaitu di kurun ke-11 Masehi, semasa pemerintahan Raja Anawrahta. Byatta dicatatkan merupakan seorang pelari yang laju dari India. Beliau bekerja sebagai pemetik bunga buat Raja Anawrahta. Byatta dikatakan mampu berlari dari Bagan ke Taung Ma-gyi (berjarak kira-kira 50km) dan berulang-alik sebanyak 10 kali dalam sehari demi membekalkan bunga-bunga yang segar buat raja.

Dalam salah satu perjalanannya ke Taung Ma-gyi, Byatta terserempak dan jatuh cinta dengan Mai Wunna, si makhluk pemakan bunga yang hidup di gunung. Mereka berdua dikurniakan dua orang putera. Apabila si raja mendengar hal ini, beliau langsung sahaja memancung Byatta. Berita kematian Byatta sampai ke pengetahuan Mai Wunna yang lantas meninggal dunia akibat dukacita. Pasangan kekasih ini kemudiannya menjadi nat yang menghuni Taung Ma-gyi bersama Maunt Tint Dai dan Saw Me Yar.

Mitologi Gunung Popa masih menjadi sebahagian dari kebudayaan Burma terutama dengan berlangsungnya festival dan keraian tahunan yang terus diadakan. Ribuan manusia turut melakukan ziarah-suci ke gunung berkenaan untuk memberi sembah korban kepada para nat serta memanjatkan doa agar meraih tuah di tahun mendatang. Melihat kemasyhuran yang masih dikecapi Gunung Popa mencerminkan hakikat bahawa masyarakat Burma masih mengamalkan secara aktif tradisi purba dalam kehidupan seharian. Tradisi-tradisi purba sebeginilah yang memberikan ciri kebudayaan yang unik, termasuk di wilayah sekitar.

TERJEMAHAN:

Wu Mingren. (22 November 2014). Mount Popa Monastery and the Mythology of the Thirty-Seven Spirit Guardians. Ancient Origins. https://www.ancient-origins.net/ancient-places-asia/mount-popa-monastery-and-mythology-thirty-seven-spirit-guardians-002350